CELEX: 32014D0535
Language: da
Date: 2013-12-18 00:00:00
Title: 2014/535/EU: Kommissionens afgørelse af 18. december 2013 om statsstøtte SA.33229 (2012/C) — (ex 2011/N) — Omstrukturering af NLB — Slovenien som Slovenien agter at yde til Nova Ljubljanska banka d.d. (meddelt under nummer C(2013) 9632)  EØS-relevant tekst

21.8.2014   
            
            
               DA
            
            
               Den Europæiske Unions Tidende
            
            
               L 246/28
            
         KOMMISSIONENS AFGØRELSE
   af 18. december 2013
   om statsstøtte SA.33229 (2012/C) — (ex 2011/N) — Omstrukturering af NLB — Slovenien som Slovenien agter at yde til Nova Ljubljanska banka d.d.
   
      
         (meddelt under nummer C(2013) 9632)
      
   
   (Kun den engelske udgave er autentisk)
   (EØS-relevant tekst)
   
      (2014/535/EU)
   
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde, særlig artikel 108, stk. 2, første afsnit,
   under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a),
   efter at have opfordret medlemsstaterne og andre interesserede parter til at fremsætte bemærkninger i henhold til ovennævnte bestemmelser (1), og
   ud fra følgende betragtninger:
   1.   SAGSFORLØB
   
   
               (1)
            
            
               Den 14. januar 2011 anmeldte de slovenske myndigheder en statslig kapitaltilførsel til Nova Ljubljanska banka d.d. (»NLB d.d.«) på 250 mio. EUR.
            
         
               (2)
            
            
               Ved afgørelse af 7. marts 2011 (2) (»afgørelsen om den første redningsstøtte«) godkendte Europa-Kommissionen den første rekapitaliseringsstøtte til NLB d.d. i en periode på seks måneder på betingelse af, at der blev fremlagt en omstruktureringsplan.
            
         
               (3)
            
            
               Den 22. juli 2011 indsendte de slovenske myndigheder en omstruktureringsplan. Planen blev opdateret den 6. september 2011 og den 26. marts 2012.
            
         
               (4)
            
            
               Den 16. maj 2012 meddelte de slovenske myndigheder Kommissionen, at de havde til hensigt at foretage en ny kapitaltilførsel til NLB d.d.. Foranstaltningen blev anmeldt den 6. juni 2012.
            
         
               (5)
            
            
               Ved afgørelse af 2. juli 2012 (»afgørelsen om den anden redningsstøtte og om indledning af procedure«) godkendte Kommissionen den anden rekapitalisering af NLB d.d. og indledte samtidig en tilbundsgående undersøgelse, da den var i tvivl om, hvorvidt NLB d.d. ville være i stand til at genoprette sin rentabilitet, og hvorvidt den omstruktureringsplan, den havde fået forelagt, indeholdt en tilstrækkelig byrdefordeling og tilstrækkelige foranstaltninger til begrænsning af konkurrencefordrejninger.
            
         
               (6)
            
            
               Den 22. november 2012 blev afgørelsen om den anden redningsstøtte og om indledning af procedure offentliggjort i Den Europæiske Unions Tidende med opfordring til interesserede parter til at fremsende deres bemærkninger (3). Kommissionen modtog ingen bemærkninger.
            
         
               (7)
            
            
               Efter afgørelsen om den anden redningsstøtte og om indledning af procedure indsendte de slovenske myndigheder den 7. januar 2013 en revideret omstruktureringsplan, hvortil der blev fremsendt en ændret version den 25. marts 2013. De slovenske myndigheder indsendte siden, i december 2013, yderligere ændringer til planen. Den version af planen, som Kommissionen modtog i december 2013, omtales i nærværende afgørelse som »omstruktureringsplanen«.
            
         
               (8)
            
            
               Efter anmodning fra Kommissionen fremsendte de slovenske myndigheder i perioden 2. juli 2012 til 9. december 2013 yderligere oplysninger.
            
         
               (9)
            
            
               Den 10. april 2013 fastslog Kommissionen inden for rammerne af proceduren i forbindelse med makroøkonomiske ubalancer, at der var uforholdsmæssigt store ubalancer i Sloveniens økonomi. Som led i denne procedure fik Slovenien pålæg om at gennemføre en bottom-up og top-down stresstest af de slovenske banker og en evaluering af aktivkvaliteten i den slovenske banksektor, som blev gennemført af uafhængige konsulenter. Resultaterne af stresstesten og aktivevalueringen er afspejlet i omstruktureringsplanen.
            
         
               (10)
            
            
               Republikken Slovenien har accepteret, at denne afgørelse af presserende grunde undtagelsesvist vedtages på engelsk.
            
         2.   BESKRIVELSE AF DEN STØTTEMODTAGENDE BANK OG ÅRSAGERNE TIL DENS PROBLEMER
   
   
               (11)
            
            
               NLB d.d. er sammen med sine associerede virksomheder (»NLB« eller »banken«) Sloveniens største bank- og finanskoncern. Pr. 30. september 2012 bestod koncernen af NLB d.d. og 47 banker, datterselskaber og filialer samt repræsentationskontorer i udlandet. NLB er en fremtrædende bank i Slovenien og Sydøsteuropa. Pr. 30. september 2012 tegnede NLB sig for ca. 30 % af de samlede aktiver i den slovenske banksektor, rangerede som en af de tre største banker i Den Tidligere Jugoslaviske Republik Makedonien, Montenegro, Kosovo og Republika Srpska og var den sjettestørste bank i Bosnien-Hercegovina. NLB's kerneaktivitet er bankvirksomhed, men NLB udbyder også andre finansielle tjenesteydelser som f.eks. forsikring, formueforvaltning, leasing, factoring og forfaitering.
            
         
               (12)
            
            
               NLB er ratet Caa2, negative af Moody's og BB-, negative af Fitch. Begge ratinger blev nedjusteret i 2013. Nedjusteringen skyldtes hovedsagelig koncentrationen og den yderligere forringelse af udlånsporteføljen og bankens svage finansielle position og kapitalstilling i den aktuelle markedssituation.
            
         
               (13)
            
            
               I Slovenien tilbyder NLB hele viften af privat- og erhvervskundeydelser, dog med fokus på privatkundesegmentet. NLB er også aktiv inden for private banking, corporate banking og investment banking.
            
         
               (14)
            
            
               Pr. 30. juni 2013 havde NLB følgende kapitalstruktur: Republikken Slovenien havde 77,51 % af NLB's aktier, Kapitalska družba, d.d. havde 6,23 %, Slovenska Odškodninska Družba 5,58 % og Poteza borzno posredniška družba, d.d. (under konkursbehandling) 2,24 %.
            
         
               (15)
            
            
               Pr. 31. december 2012 udgjorde NLB's samlede aktiver 14,3 mia. EUR og de samlede indlån ca. 9,1 mia. EUR, heraf 6,5 mia. EUR fra private, 2 mia. EUR fra erhvervskunder og 0,6 mia. EUR fra staten. NLB havde desuden gældsinstrumenter for en værdi på 112 mio. EUR i omløb. Pr. same dato udgjorde NLB's samlede udlån til andre end banker ca. 9,5 mia. EUR. Indlånsunderskuddet — dvs. forholdet mellem udlån og indlån — lå på 104 % (mod 105 % i 2011 og 127 % i 2010).
            
         
               (16)
            
            
               Hovedårsagen til NLB's problemer skal findes i stigningen i misligholdte lån, der steg fra 0,6 mia. EUR i 2008 (3,8 % af den samlede udlånsmasse) til 3,7 mia. EUR i december 2012 (28,2 % af udlånsmassen). Denne udvikling fandt sted i en situation, hvor NLB's kapitaloverdækning var under konstant pres på grund af aktivporteføljens forringede kvalitet, skærpede kapitalkrav fra myndighederne og også fra investorernes side samt vanskeligere adgang til kapital og lånefinansiering, især fra andre banker og finansmarkederne.
            
         
               (17)
            
            
               Før finanskrisen satte ind i 2008, blev NLB's vækststrategi understøttet af positive økonomiske vilkår. I årene mellem 2002 og 2009 havde NLB en årlig stigning i nettoudlån på 15 % og i indlån på 8 %. Det var især långivningen til erhvervslivet, der var årsagen til den høje vækst.
            
         
               (18)
            
            
               Derudover voksede NLB sig også større gennem opkøb af flere bankselskaber i Sydøsteuropa og gennem organisk vækst og oprettelse af nye selskaber inden for leasing, factoring/forfaitering, livsforsikring/pensionsfonde og formueforvaltning.
            
         
               (19)
            
            
               Tabel 1 viser udviklingen i NLB's aktiver i Slovenien og Sydøsteuropa i perioden 31. december 2006 til 30. september 2012.
               
                  Tabel 1
               
               
                  NLB's samlede aktiver (og markedsandele)
               
               
                           (%)
                        
                     
                            
                        
                        
                           2006
                        
                        
                           2007
                        
                        
                           2008
                        
                        
                           2009
                        
                        
                           2010
                        
                        
                           2011
                        
                        
                           9M 2012
                        
                     
                           NLB-koncernens samlede aktiver (i mio. EUR)
                        
                        
                           14 409
                        
                        
                           18 308
                        
                        
                           18 918
                        
                        
                           19 606
                        
                        
                           17 888
                        
                        
                           16 445
                        
                        
                           14 915
                        
                     
                           Slovenien
                        
                        
                           36,7
                        
                        
                           36,5
                        
                        
                           35,6
                        
                        
                           34,8
                        
                        
                           32,6
                        
                        
                           31,7
                        
                        
                           30,2
                        
                     
                           Bosnien-Hercegovina - Føderationen
                        
                        
                           5,7
                        
                        
                           5,7
                        
                        
                           5,7
                        
                        
                           5,1
                        
                        
                           6,1
                        
                        
                           5,9
                        
                        
                           5,5
                        
                     
                           Bosnien-Hercegovina - Republika Srpska
                        
                        
                           20,4
                        
                        
                           23,0
                        
                        
                           22,0
                        
                        
                           21,0
                        
                        
                           21,0
                        
                        
                           20,0
                        
                        
                           20,0
                        
                     
                           Montenegro
                        
                        
                           16,1
                        
                        
                           13,5
                        
                        
                           13,3
                        
                        
                           17,0
                        
                        
                           18,0
                        
                        
                           19,1
                        
                        
                           17,1
                        
                     
                           Kosovo
                        
                        
                           —
                        
                        
                           14,9
                        
                        
                           13,4
                        
                        
                           14,3
                        
                        
                           14,9
                        
                        
                           15,1
                        
                        
                           16,3
                        
                     
                           Makedonien
                        
                        
                           16,8
                        
                        
                           19,2
                        
                        
                           19,6
                        
                        
                           19,9
                        
                        
                           20,4
                        
                        
                           19,2
                        
                        
                           17,4
                        
                     
                           Serbien
                        
                        
                           3,0
                        
                        
                           2,8
                        
                        
                           2,3
                        
                        
                           2,1
                        
                        
                           2,0
                        
                        
                           1,8
                        
                        
                           1,6
                        
                     
         
               (20)
            
            
               NLB havde overskud i årene 2003-2008, men har siden 2009 kørt med underskud efter skat. Underskuddet beløb sig til 87 mio. EUR i 2009, 202 mio. EUR i 2010, 239 mio. EUR i 2011 og 273,5 mio. EUR i 2012. I første halvår 2013 udviste NLB's regnskaber et underskud efter skat på 91,2 mio. EUR. Forringelsen af udlånsporteføljen startede i 2009. De misligholdte lån steg fra en andel på 3,8 % i 2008 til 28,2 % i december 2012.
            
         
               (21)
            
            
               Pr. 30. juni 2013 udgjorde NLB's lovpligtige kapital 1 074,3 mio. EUR. Kernekapitalprocenten (tier 1) lå på 8,5 %, jf. kravet i EU's kapitalkravsforordning (4).
            
         
               (22)
            
            
               Den 4. december 2013 viste aktivevalueringen og stresstesten, at NLB i det negative scenarie havde et kapitalunderskud på 1,8 mia. EUR (5).
            
         3.   STØTTEFORANSTALTNINGERNE
   
   
               (23)
            
            
               NLB har hidtil modtaget følgende statsstøtte:
               
                           i)
                        
                        
                           første kapitaltilførsel på 250 mio. EUR, midlertidigt godkendt i afgørelsen om den første redningsstøtte af 7. marts 2011
                        
                     
                           ii)
                        
                        
                           anden kapitaltilførsel på 382,9 mio. EUR, midlertidigt godkendt i afgørelsen om den anden redningsstøtte og indledning af procedure af 2. juli 2012.
                        
                     
         
               (24)
            
            
               Udover disse to kapitaltilførsler agter Slovenien at iværksætte yderligere to foranstaltninger for NLB:
               
                           iii)
                        
                        
                           en tredje kapitaltilførsel på 1,558 mia. EUR og
                        
                     
                           iv)
                        
                        
                           en overførsel af værdiforringede aktiver bestående af misligholdte lån (med en samlet pålydende værdi på 2,3 mia. EUR) og kapitalinteresser (med en markedsværdi på 94 mio. EUR) til det statslige afviklingsselskab.
                        
                     
         3.1.   FØRSTE REKAPITALISERING AF NLB
   
               (25)
            
            
               I 2009 og 2010 fik NLB efter adskillige år med overskud et underskud, der primært skyldtes forværringen af det økonomiske klima. En svag økonomisk vækst og stigende ledighed fik efterspørgslen efter lån til at falde og førte til en stigning i antallet af misligholdte lån. NLB's kernekapitalprocent efter EU's kapitalkravsforordning faldt fra 6,9 % i 2009 til 6 % i 2010. I juli 2010 opfordrede den slovenske centralbank NLB til at styrke sin kapitalposition. NLB besluttede derfor at rejse mere kapital.
            
         
               (26)
            
            
               NLB skulle ifølge planerne øge sin egenkapital med 250 mio. EUR, svarende til 1,6 % af de risikovægtede aktiver, gennem en offentlig aktieemission. Kapitalforøgelsen fandt sted i to etaper. I den første etape blev aktierne udbudt til tegning til de eksisterende aktionærer (der blev tegnet i alt 89,2 mio. EUR, og staten udnyttede sin fortegningsret fuldt ud). I anden etape blev de resterende aktier udbudt til offentligheden. På grund af manglende interesse hos offentligheden blev alle de resterende aktier dog i sidste instans tegnet af den slovenske stat.
            
         
               (27)
            
            
               Denne første rekapitalisering blev godkendt af Kommissionen den 7. marts 2011 som midlertidig redningsstøtte ved afgørelsen om den første redningsstøtte. Kommissionen anførte, at den ville se nærmere på byrdefordelingsaspektet ved vurderingen af den omstruktureringsplan, som Slovenien havde forpligtet sig til at indsende (6).
            
         3.2.   ANDEN REKAPITALISERING AF NLB
   
               (28)
            
            
               I maj 2011 forlangte den slovenske centralbank en yderligere styrkelse af NLB's kapitalposition.
            
         
               (29)
            
            
               Da det ikke var muligt at finde private investorer, indskød Slovenien 382,9 mio. EUR i NLB i form af betinget konvertible obligationer (»CoCo-obligationer«), som opfyldte kernekapitalkriterierne efter de gældende forordninger. NLB konverterede CoCo-obligationerne til egne ordinære aktier i marts 2013 i overensstemmelse med klausulerne i aftalen om CoCo-obligationerne.
            
         
               (30)
            
            
               Denne anden kapitaltilførsel blev godkendt af Kommissionen ved afgørelsen om den anden redningsstøtte og indledning af procedure (7).
            
         3.3.   TREDJE REKAPITALISERING AF NLB
   
               (31)
            
            
               Ifølge resultaterne af aktivevalueringen og stresstesten og indholdet af omstruktureringsplanen, herunder afhændelsen af aktiver og overførslen af en række værdiforringede aktiver til det statslige afviklingsselskab, har NLB et kapitalunderskud på 1,8 mia. EUR. Under hensyntagen til virkningerne af bankens anvendelse af den ansvarlige lånekapital (som vil reducere NLB's kapitalunderskud med 250 mio. EUR), vil staten tilføre NLB yderligere 1,558 mia. EUR i form af statsobligationer og kontantindskud for at genoprette bankens rentabilitet.
            
         3.4.   OVERFØRSEL AF VÆRDIFORRINGEDE AKTIVER TIL DET STATSLIGE AFVIKLINGSSELSKAB
   
               (32)
            
            
               Den slovenske lov om stabilitet i banksektoren, der trådte i kraft i december 2012, åbner mulighed for at udstede garantier til finansiering af overførsel af urentable aktiver fra bankerne til afviklingsselskabet eller til et SPV-selskab. Den åbner også mulighed for rekapitaliseringer for at rette op på bankernes tab som følge af, at disse aktiver overføres til deres langsigtede økonomiske værdi.
            
         
               (33)
            
            
               I maj 2013 opstillede Slovenien et nationalt reformprogram, der tager sigte på at implementere de landespecifikke henstillinger, som EU har rettet til Slovenien. Reformprogrammet omfatter overførsel af værdiforringede aktiver fra de tre største slovenske banker, herunder NLB, til det statslige afviklingsselskab. Blandt de aktiver, der skal overføres, indgår konkursramte virksomheder, fordringer, der skal omstruktureres, lån med sikkerhed i fast ejendom, kapitalinteresser i finansielle selskaber og andre misligholdte lån.
            
         
               (34)
            
            
               Den 17. maj 2013 sendte Slovenien Kommissionen en foreløbig liste over de aktiver, der skal overføres fra NLB til det statslige afviklingsselskab, og som i alt beløber sig til 1,9 mia. EUR. Listen er siden blevet opdateret, og den aktivportefølje, der skal overføres, har nu en værdi på 2,2 mia. EUR (pålydende) for lånene og 94 mio. EUR (markedsværdi) for kapitalinteresserne.
            
         4.   OMSTRUKTURERINGSPLANEN OG TILSAGNENE
   
   
               (35)
            
            
               De slovenske myndigheder har indsendt en omstruktureringsplan for omstruktureringsperioden fra 2013 og indtil den 31. december 2017.
            
         
               (36)
            
            
               Grundelementerne i omstruktureringsplanen er en bedre selskabsledelse og risikostyring, større fokus på bankens kernemarkeder, nedbringelse af misligholdte lån og omkostningsbesparelser. Planen indeholder økonomiske fremskrivninger for NLB frem til den 31. december 2017 i et basisscenarie, og der tages også højde for det negative scenarie, der indgik i aktivevalueringen og stresstesten.
            
         
               (37)
            
            
               Slovenien har afgivet en række tilsagn, som er gengivet i bilaget. Der vil blive udpeget en tilsynsførende administrator, der skal sikre, at tilsagnene overholdes. Den pågældende skal varetage denne opgave i hele omstruktureringsperioden.
            
         4.1.   GENOPRETTELSE AF LANGSIGTET RENTABILITET
   
               (38)
            
            
               For at genoprette NLB's rentabilitet må der sættes ind på to hovedområder: i) der må indføres en tidssvarende ledelsesstrukturer i NLB, der kan sikre, at de beslutninger, der træffes, er forretningsmæssigt baserede, og ii) der må foretages en gennemgribende revision af NLB's kreditpolitik og risikostyringsprocesser, navnlig i relation til kreditrisici.
            
         
               (39)
            
            
               De ændringer i ledelsesstrukturen, der er angivet i bilaget, vil blive gennemført senest tre måneder efter vedtagelsen af denne afgørelse, i overensstemmelse med EU-direktivet om kapitalkrav (8) og den slovenske lovgivning. De ændringer, der i forbindelse hermed vil blive foretaget i NLB's vedtægter og interne regler, tager sigte på at sikre, at NLB's direktion får alle beføjelser og det fulde ansvar for den daglige ledelse af NLB og varetager disse opgaver uafhængigt og udelukkende ud fra bankens interesser. Relationerne mellem banken og dens aktionærer, især den slovenske stat, bliver således baseret på armslængdeprincippet. I den sammenhæng har Slovenien givet tilsagn om ikke at gribe ind i udpegelsen af bestyrelsesmedlemmer og direktører på anden vis end gennem udøvelsen af sine rettigheder som aktionær efter almindelig slovensk selskabsret. To tredjedele af sæderne i NLB's bestyrelse og bestyrelsesudvalg vil blive besat med uafhængige eksperter. NLB vil indføre ordninger, der kan sikre en uafhængig og objektiv intern revision. NLB vil føre en forsigtig og sund forretningspolitik med fokus på bæredygtighed under gennemførelsen af de planlagte foranstaltninger. Desuden vil NLB tage sin aflønnings- og bonuspolitik op til revision for at sikre, at den ikke tilskynder til uforholdsmæssig risikotagning, er rettet mod langsigtede bæredygtighedsmål og er gennemsigtig og i overensstemmelse med Den Europæiske Banktilsynsmyndigheds retningslinjer for aflønningspolitikker og -praksisser af 10. december 2010. NLB vil frem til den 31. december 2017 lægge et loft over den samlede aflønning af alle bestyrelses- og direktionsmedlemmer og alle ansatte, der udfører særlige opgaver, i overensstemmelse med reglerne i bankmeddelelsen fra 2013 (9). Den variable årlige aflønning af direktører og medarbejdere med særlige opgaver i frontoffice-funktioner vil blive begrænset til fem månedslønninger. For medarbejdere med særlige opgaver ansat i andre funktioner vil den variable årlige aflønning blive begrænset til tre månedslønninger. Desuden vil udbetalingen af mindst 50 % af den variable løn blive udskudt over tre år. Frem til den 31. december 2017 vil denne aflønning således ikke komme op over 15 gange gennemsnitslønnen i Slovenien eller 10 gange gennemsnitslønnen i NLB, alt efter hvad der er størst.
            
         
               (40)
            
            
               NLB vil tage sine interne priser og risikostyringsprocesser op til en gennemgribende revision og indføre de regler og foranstaltninger, der er angivet i bilaget. Specielt vil priserne på nye lån blive anset for at være passende, hvis det nye lån bidrager til at opnå en positiv egenkapitalforrentning på mindst […] (10) % i 2014, […] % i 2015, […] % i 2016 og […] % i 2017 på hvert kundeforhold, som nærmere beskrevet i bilaget.
            
         
               (41)
            
            
               Der vil blive foretaget en opdeling af NLB's aktiver mellem kerneaktiver (ca. 10,6 mia. EUR) og andre aktiver (ca. 2 mia. EUR). En pulje af værdiforringede aktiver bestående af misligholdte lån (pålydende i alt 2,3 mia. EUR) og kapitalinteresser (med en markedsværdi på i alt 94 mio. EUR) vil blive overført til det statslige afviklingsselskab under overførselsordningen. NLB vil reducere sin koncernbalance fra ca. 17,9 mia. EUR i 2010 til [10-20] mia. EUR frem til 31. december 2017
            
         
               (42)
            
            
               Udover den statsstøtte, banken modtog i marts 2011 og juli 2012, omfatter omstruktureringsplanen en yderligere statslig kapitalindsprøjtning på 1,558 mia. EUR. Med denne tredje kapitaltilførsel vil NLB's kernekapitalprocent omgående blive bragt op på 15 %, og den vil også rette op på de forventede tab. Den vil derfor sikre, at NLB overholder de lovbestemte kapitalkrav igennem hele omstruktureringsperioden.
            
         
               (43)
            
            
               NLB's fremtidige forretningsstrategi har fokus på bankens kernemarkeder, som er privatkundesegmentet, små og mellemstore virksomheder og udvalgte store erhvervskunder. I overensstemmelse med denne strategi, der går ud på at koncentrere sig om kerneaktiviteterne i kerneområder, agter NLB at reducere sine kapitalinteresser i andre virksomheder kraftigt. I omstruktureringsplanen opereres der med en betydelig indskrænkning af de NLB-aktiviteter, der ikke hører ind under kernevirksomheden, med afhændelse af alle interesser inden for leasing, factoring/forfaitering og ejendomsadministration og indtil videre indstilling af ny långivning til udenlandske erhvervskunder, som heller ikke er en kerneaktivitet.
            
         
               (44)
            
            
               NLB vil reducere sin långivning i Slovenien (med en nedbringelse af de risikovægtede aktiver på gennemsnitligt […] % i perioden 31. december 2013 til 31. december 2017), og denne reduktion skal især ske på følgende områder: i) erhvervskunder i bygge- og anlægssektoren (hvor de risikovægtede aktiver skal nedbringes fra […] mio. EUR pr. 31. december 2013 til […] mio. EUR pr. 31. december 2017); ii) erhvervskunder i transportsektoren (fra […] mio. EUR pr. 31. december 2013 til […] mio. EUR pr. 31. december 2017; iii) engagementer i finanssektoren (fra […] mio. EUR pr. 31. december 2013 til […] mio. EUR pr. 31. december 2017).
            
         
               (45)
            
            
               Efter gennemførelsen af omstruktureringsplanen og i særdeleshed overførslen af de værdiforringede aktiver til det statslige afviklingsselskab vil NLB's samlede aktivsum være reduceret fra 14,5 mia. EUR pr. 31. december 2012 til [10-20] mia. EUR pr. 31. december 2017, og de risikovægtede aktiver vil være reduceret fra 11,1 mia. EUR pr. 31. december 2012 til [5-10] mia. EUR pr. 31. december 2017.
            
         
               (46)
            
            
               Der er fuld dækning for NLB's nuværende portefølje i den resterende løbetid. Fremover agter NLB hovedsagelig at koncentrere sig om indlån fra privatkunder, som traditionelt har været bankens fundament, men har samtidig også til hensigt at skabe et diversificeret erhvervskundeunderlag. Indlånsunderskuddet vil blive forbedret fra 105 % i 2012 til [70-80] % pr. 31. december 2017.
            
         
               (47)
            
            
               NLB har også planer om et gennemgribende omkostningsstyrings- og omkostningsbesparelsesprogram. NLB's driftsomkostninger på koncernniveau lå i 2012 på 368 mio. EUR. NLB vil reducere sine driftsomkostninger på koncernniveau (med undtagelse af de ekstraordinære omkostninger af ikketilbagevendende karakter i forbindelse med omstruktureringen) til [300-350] mio. EUR pr. 31. december 2014, [300-350] mio. EUR pr. 31. december 2015, [250-300] mio. EUR pr. 31. december 2016 og [200-250] mio. EUR pr. 31. december 2017.
            
         
               (48)
            
            
               Pr. 31. december 2017 skulle NLB ifølge planen have en egenkapitalforrentning efter skat på [5-10] %. Omstruktureringsplanens fremskrivninger for perioden 2013-2017 peger på en kernekapitalprocent på [10-20] % pr. 31. december 2017. NLB vil i 2017 få et overskud efter skat på [100-150] mio. EUR.
            
         
               (49)
            
            
               Endelig vil Slovenien reducere sin aktiepost i NLB […] (den »[…]« frem til […]). Hvis Slovenien ikke har indgået en bindende aftale om salg af sine aktier i NLB udover […], vil Slovenien og NLB give afhændelsesadministratoren enebeføjelse til at afhænde […], […], […], […], […] og […].
            
         4.2.   BYRDEFORDELING
   
               (50)
            
            
               Ifølge omstruktureringsplanen må NLB ikke udbetale kuponrenter og udbytte eller udlodde overskud under omstruktureringsplanens gennemførelse frem til den 31. december 2017.
            
         
               (51)
            
            
               Slovenien har givet tilsagn om, at NLB i omstruktureringsperioden vil undlade at foretage nogen udbetalinger på kapitalinstrumenter, medmindre banken har en juridisk forpligtelse hertil. Slovenien har også givet tilsagn om, at NLB ikke vil indfri eller tilbagekøbe papirerne uden Kommissionens forudgående godkendelse. Der kan udbetales kuponrente på kapitalinstrumenter ejet af staten, medmindre det vil udløse renteudbetalinger til andre investorer, som ellers ikke ville være obligatoriske. Tilsagnet om, at der ikke vil blive udbetalt kuponrente i omstruktureringsperioden, gælder ikke for nyemitterede instrumenter (udstedt efter Kommissionens vedtagelse af denne afgørelse), forudsat at udbetaling af kuponrente på sådanne nyemitterede instrumenter ikke afføder en juridisk forpligtelse til at udbetale kuponrente på NLB-obligationer, der allerede var udstedt på tidspunktet for denne afgørelses vedtagelse.
            
         
               (52)
            
            
               Allerede den første og den anden kapitaltilførsel i marts 2011 og juli 2012 førte til en kraftig udvandingseffekt i relation til NLB's aktionærer. NLB's resterende ansvarlige lånekapital udgør 250 mio. EUR. Slovenien har givet tilsagn om, at NLB før ydelse af enhver statsstøtte (altså før den tredje kapitaltilførsel og overførslen af de værdiforringede aktiver til afviklingsselskabet) vil foretage en fuld nedskrivning af sin aktiekapital og den ansvarlige lånekapital. Staten, som før den første statslige kapitaltilførsel i marts 2011 sad på 33,1 % af aktierne, vil derefter blive eneaktionær i NLB.
            
         
               (53)
            
            
               Slovenien har afgivet tilsagn om at afhænde NLB's interesser i de virksomheder, der er opført under punkt 3 i bilaget, som pr. 31. december 2012 repræsenterede en samlet aktivværdi på [100-150] mio. EUR, samt interesserne i de datterselskaber uden for bankens kerneområde, der er opført under punkt 4 i bilaget, som repræsenterer en aktivværdi på i alt [950-1 000] mio. EUR pr. 31. december 2012. NLB vil også afhænde sin andel i de joint ventures, der er opført under punkt 5 i bilaget. Desuden vil NLB nedlægge […] inden […].
            
         
               (54)
            
            
               Hvis NLB vil tilføre kapital til et af sine datterselskaber via en kapitalindsprøjtning, skal det ske i) med et nedslag på 25 % i forhold til aktiekursen — efter justering for udvandingseffekten, baseret på almindeligt anerkendte markedsmetoder (11) — umiddelbart før annonceringen af kapitalindsprøjtningen eller ii) til den laveste af de kurser, hvortil andre aktionærer i datterselskabet medvirker til kapitaltilførslen. For unoterede virksomheder bestemmes aktiernes markedsværdi efter en egnet, almindeligt anerkendt og markedsbaseret værdiansættelsesmetode. Sker kapitalindsprøjtningen i form af hybride instrumenter, skal de have en alternativ kuponrentemekanisme og en klausul om, at der ved konvertering til egenkapital skal beregnes et nedslag på 25 % i forhold til TERP (på samme måde som ved indskud af egenkapital).
            
         4.3.   IMØDEGÅELSE AF KONKURRENCEFORDREJNINGER
   
               (55)
            
            
               For at begrænse konkurrencefordrejninger vil NLB indskrænke sine aktiviteter i Slovenien. NLB vil reducere sin balancesum fra ca. 17,9 mia. EUR i 2010 til [10-20] mia. EUR pr. 31. december 2017.
            
         
               (56)
            
            
               NLB's tilsagn omfatter frasalg af interesser i andre banker på strategiske markeder. NLB vil afhænde sine […] inden […]. Dette salg vil mindske NLB's indflydelse […]. Desuden vil NLB senest […] afhænde alle sine aktier i […].
            
         
               (57)
            
            
               NLB vil indskrænke sin långivning til bygge-, transport- og finanssektoren i Slovenien, med en reduktion af de risikovægtede aktiver i disse sektorer på gennemsnitligt […] % i perioden 31. december 2013 til 31. december 2017. NLB vil opgive den forretningsstrategi, der havde fokus på ny kreditgivning til store udenlandske erhvervskunder.
            
         
               (58)
            
            
               NLB vil indstille alle aktiviteter inden for leasing, factoring og forfaitering gennem afhændelse af sine slovenske og udenlandske datterselskaber.
            
         
               (59)
            
            
               NLB vil som nærmere beskrevet i bilaget overholde forbuddet mod at udbetale kuponrente og udbytte, afstå fra at overtage andre virksomheder og afholde sig fra en aggressiv reklame- og markedsføringspraksis.
            
         
               (60)
            
            
               Der er indført en kapitalforrentningsordning, hvor NLB udbetaler udbytte til sine aktionærer i 2015, 2016 og 2017 (12). I regnskabsårene 2015 og 2016 vil NLB udlodde det laveste af følgende beløb i) 50 % af den positive forskel mellem NLB's kapital og den obligatoriske basiskapital, der kræves efter EU- og slovensk lovgivning (tier 1 og 2), plus en kapitalbuffer på 100 basispoint eller ii) nettoindtægterne i det pågældende år. For regnskabsåret 2017 vil NLB udlodde det laveste af følgende beløb i) 100 % af den positive forskel mellem NLB's kapital og den obligatoriske basiskapital, der kræves efter EU- og slovensk lovgivning (tier 1 og 2), plus en kapitalbuffer på 100 basispoint eller ii) nettoindtægterne i det pågældende år. Med forbehold af de beføjelser, som den slovenske centralbank har som tilsynsmyndighed for NLB, skal udbytteudbetalingen stilles i bero, hvis den kan bringe bankens solvens i de efterfølgende år i fare.
            
         4.4.   HJÆLPEFORANSTALTNINGEN FOR DE VÆRDIFORRINGENDE AKTIVER
   a)   Formål
   
   
               (61)
            
            
               NLB vil drage fordel af en foranstaltning for værdiforringende aktiver ved en overførsel af aktiver til afviklingsselskabet. Formålet med foranstaltningen er at fjerne den usikkerhed, der hviler på de mest problematiske aktivers fremtidige værdi, og sikre, at NLB vil koncentrere sig om gennemførelsen af omstruktureringsplanen.
            
         b)   Udformning og karakteristika
   
   
               (62)
            
            
               Slovenien har oprettet det statslige afviklingsselskab for at øge stabiliteten i banksektoren.
            
         
               (63)
            
            
               Afviklingsselskabets overordnede formål er at forvalte og afvikle de overtagne aktiver på forsvarlig vis med henblik på at få mest muligt ud af dem. Således bidrager afviklingsselskabet til en omstrukturering af det finansielle system, samtidig med at der bruges så få offentlige midler, som muligt, hvilket medfører så få markedsforvridninger som muligt.
            
         
               (64)
            
            
               Afviklingsselskabet kan overtage eller dække risikoen ved især aktiver, obligationer, derivater, rettigheder og forpligtelser i forbindelse med godkendte lån eller garantier med den dertil knyttede sikkerhedsstillelse. Den fastsatte overførselspris betales til NLB med statsgaranterede gældsinstrumenter, der udstedes af afviklingsselskabet. Aktivernes overførselsværdi vil være lig med eller lavere end deres reelle økonomiske værdi, som fastsættes af Kommissionens eksperter i overensstemmelse med statsstøttereglerne.
            
         c)   Værdiforringede aktiver og lån, der skal overføres
   
   
               (65)
            
            
               Følgende aktivklasser skal overføres til afviklingsselskabet:
               
                           a)
                        
                        
                           konkursramte virksomheder med sikkerhedsstillelse i fast boligejendom
                        
                     
                           b)
                        
                        
                           fordringer på engagementer i finanssektoren, der skal omstruktureres
                        
                     
                           c)
                        
                        
                           andre konkursramte virksomheder
                        
                     
                           d)
                        
                        
                           andre fordringer med sikkerhedsstillelse i fast ejendom
                        
                     
                           e)
                        
                        
                           engagementer i finanssektoren
                        
                     
                           f)
                        
                        
                           bygge- og anlægsselskaber
                        
                     
                           g)
                        
                        
                           transportselskaber
                        
                     
                           h)
                        
                        
                           andre misligholdte eksponeringer.
                        
                     
         
               (66)
            
            
               Den 17. maj 2013 sendte Slovenien Kommissionen en foreløbig liste over de aktiver, der skal overføres fra NLB til det statslige afviklingsselskab, og som i alt beløber sig til 1,9 mia. EUR. Listen er siden blevet opdateret. Porteføljen består nu af lån til en pålydende værdi på 2,3 mia. EUR og kapitalinteresser med en markedsværdi på 94 mio. EUR.
            
         
               (67)
            
            
               NLB's risikovægtede aktiver vil efter overførslen være reduceret med 1,4 mia. EUR og omfatter en samlet reduktion af kapitalunderskuddet med 112 mio. EUR. Disse beløb er meddelt i listen over aktiver, der skal overføres til statens afviklingsselskab, som blev sendt til Kommissionen den 14. november 2013.
            
         d)   Metode til beregning af overførselsværdien
   
   
               (68)
            
            
               Overførselsværdien er indledningsvis fastsat af Sloveniens centralbank i overensstemmelse med metoden, der er fastsat i lovgivningen om oprettelse af statens afviklingsselskab. Metoden tager udgangspunkt i en vurdering af nettonutidsværdien af de fremtidige pengestrømme. For de store eksponeringer er der foretaget en særskilt vurdering af de fremtidige pengestrømme, mens der for de mindre eksponeringer er anvendt en mere enkel tilgang, hvor der er taget udgangspunkt i sandsynligheden for mislighold af lånene og tab i forbindelse hermed. Samtidig er de forventede tab i stresstestens basisscenarie brugt som udgangspunkt til beregning af overførselsværdien. Denne metode blev godkendt af en særlig gruppe bestående af de slovenske myndigheder med Kommissionen, ECB og Den Europæiske Banktilsynsmyndighed som observatører.
            
         
               (69)
            
            
               For så vidt angår konkursramte virksomheder og misligholdte lån, blev de fremtidige pengestrømme fastlagt på basis af markedsværdien af sikkerhedsstillelsen og garantierne. For at fastsætte værdien af sikkerhedsstillelsen er der brugt rapporter fra uafhængige eksperter, som er udarbejdet over de seneste 12 måneder.
            
         
               (70)
            
            
               Nettonutidsværdien af de fremtidige pengestrømme blev derefter beregnet ved at anvende en risikofri rente.
            
         e)   Overførselsværdien
   
   
               (71)
            
            
               Slovenien har fastsat overførselsværdien af NLB's aktiver til 617 mio. EUR for lån (hvilket svarer til 27 % af deres bogførte bruttoværdi) og på 94 mio. EUR for kapitalinteresser. Slovenien har givet tilsagn om, at overførselsværdien af de aktiver, der overføres til det statslige afviklingsselskab, vil være lig med eller lavere end deres reelle økonomiske værdi, der er fastsat af Kommissionens eksperter i overensstemmelse med statsstøttereglerne.
            
         
               (72)
            
            
               De slovenske myndigheder har indgivet en analyse foretaget af den slovenske centralbank, der bekræfter de detaljerede resultater og finansielle virkninger af NLB's aktivoverførsel til afviklingsselskabet.
            
         f)   Markedspris
   
   
               (73)
            
            
               Slovenien har ikke fastslået porteføljens markedspris.
            
         g)   Uafhængig ekspertbistand til Kommissionen
   
   
               (74)
            
            
               Kommissionen har benyttet sig af uafhængige eksperter til at bistå med vurderingen af den anvendte metode og af overførselsværdien i forbindelse med de overførte aktivers reelle økonomiske værdi og markedspris som fastsat i meddelelsen om værdiforringede aktiver (13), der fungerer som referenceramme for foranstaltningen.
            
         5.   BAGGRUND FOR INDLEDNINGEN AF DEN FORMELLE UNDERSØGELSESPROCEDURE
   
   
               (75)
            
            
               Den 2. juli 2012 indledte Kommissionen den formelle undersøgelsesprocedure i forbindelse med rekapitaliseringsforanstaltningerne og den version af omstruktureringsplanen, som Slovenien havde indgivet for at fastslå, om de var forenelige med det indre marked som omstruktureringsstøtte.
            
         
               (76)
            
            
               Kommissionen var på dette tidspunkt i tvivl om, hvorvidt den version af NLB's omstruktureringsplan, som den havde modtaget, kunne genoprette bankens langsigtede rentabilitet, sikrede en tilstrækkelig byrdefordeling og indeholdt tilstrækkelige foranstaltninger til at begrænse konkurrencefordrejninger (14). Med hensyn til rentabiliteten betvivlede Kommissionen bl.a., at beslutningsprocessen internt i NLB levede op til markedsnormerne, og den var især bekymret for eventuelle ledelsesproblemer i relation til statens indgriben i den daglige ledelse som bankens hovedaktionær (15).
            
         6.   BEMÆRKNINGER FRA DE INTERESSEREDE PARTER
   
   
               (77)
            
            
               Der er ikke modtaget bemærkninger fra interesserede parter i forbindelse med den formelle undersøgelsesprocedure.
            
         7.   SLOVENIENS HOLDNING
   
   
               (78)
            
            
               Slovenien er enig i, at den første rekapitalisering, den anden rekapitalisering, den tredje rekapitalisering og overførslen af de værdiforringede aktiver til statens afviklingsselskab udgør statsstøtte som omhandlet i EUF-traktatens artikel 107, stk. 1. Slovenien finder desuden, at disse foranstaltninger er forenelige med det indre marked efter EUF-traktatens artikel 107, stk. 3, litra b).
            
         
               (79)
            
            
               Slovenien fremfører, at omstruktureringsplanen er i overensstemmelse med alle betingelserne i omstruktureringsmeddelelsen (16) suppleret ved bankmeddelelsen fra 2013.
            
         
               (80)
            
            
               Slovenien mener navnlig, at omstruktureringsplanen sikrer genopretningen af NLB's langsigtede rentabilitet uden anvendelse af statslige midler, et tilstrækkeligt egetbidrag fra banken til omstruktureringsomkostningerne og begrænser konkurrenceforvridningen. For at sikre en forsigtig beslutningstagning i forbindelse med forvaltningen af bankens aktiviteter har Slovenien givet tilsagn om at skærpe ledelsesstrukturen.
            
         
               (81)
            
            
               Listen over Sloveniens tilsagn findes i bilaget til denne afgørelse. Der vil blive udpeget en tilsynsførende administrator, der skal sikre, at tilsagnene overholdes. Slovenien har desuden fastsat en frist for afhændelsen af forskellige enheder. Hvis én af fristerne for afhændelse ikke overholdes, vil der blive udpeget en afhændelsesadministrator.
            
         8.   VURDERING
   
   8.1.   EKSISTENSEN OG OMFANGET AF STATSSTØTTE
   
               (82)
            
            
               Kommissionen har allerede konkluderet (17), at den første og anden rekapitalisering af NLB udgør statsstøtte, hvilket ikke blev anfægtet af Slovenien. Derfor vil Kommissionen i dette afsnit udelukkende vurdere, om de to nye foranstaltninger (den tredje rekapitalisering og overførslen af de værdiforringede aktiver til afviklingsselskabet) udgør statsstøtte.
            
         
               (83)
            
            
               I henhold til EUF-traktatens artikel 107, stk. 1, er statsstøtte eller støtte, som ydes ved hjælp af statsmidler under enhver tænkelig form, og som fordrejer eller truer med at fordreje konkurrencevilkårene ved at begunstige visse virksomheder, uforenelig med det indre marked, i det omfang den påvirker samhandelen mellem medlemsstaterne.
            
         
               (84)
            
            
               Eftersom den tredje rekapitalisering på 1,558 mia. EUR foretages direkte af Republikken Slovenien, er det Kommissionens konklusion, at foranstaltningen finansieres med statsmidler.
            
         
               (85)
            
            
               Den tredje rekapitalisering består i en kapitaltilførsel til NLB i en situation med økonomisk krise og finanskrise, hvor det som følge af usikkerheden i den slovenske banksektor vil være umuligt at rejse tilsvarende kapital på markedet. Kommissionen finder derfor, at den tredje kapitaltilførsel ikke ville blive foretaget af en markedsøkonomisk investor. Den tredje rekapitalisering må derfor anses for at udgøre en fordel for NLB. Denne fordel er desuden selektiv, da den kun begunstiger én bank.
            
         
               (86)
            
            
               Da NLB er og vil være aktiv i finanssektoren, som er kendetegnet ved en stærk international konkurrence, må fordele, som banken får med statsmidler, anses for at kunne påvirke samhandelen på det indre marked og fordreje konkurrencevilkårene. Den tredje rekapitalisering udgør derfor statsstøtte, som omhandlet i artikel 107, stk. 1, i TEUF.
            
         
               (87)
            
            
               Støtteelementet i den tredje rekapitalisering beløber sig til 1,558 mia. EUR.
            
         
               (88)
            
            
               Med hensyn til overførslen af de værdiforringede aktiver til afviklingsselskabet finder Kommissionen, at foranstaltningen indebærer statsmidler. Slovenien har oprettet afviklingsselskabet for at støtte stabiliteten i banksektoren og hjælpe de nødlidende banker med at overføre deres risikobetonede aktiver fra deres balance til en pris, der ligger over den aktuelle markedsværdi. Aktivoverførslerne fra NLB til afviklingsbanken vil begrænse de tab, som NLB ellers ville skulle påtage sig for at bringe orden i sin balance og gennemføre omstruktureringsplanen.
            
         
               (89)
            
            
               For at vurdere, om der foreligger statsstøtte i forbindelse med overførslen af de værdiforringede aktiver til afviklingsselskabet, har Kommissionens eksperter uafhængigt fastsat den aktuelle markedsværdi af den portefølje, der skal overføres, samt den reelle økonomiske værdi, som samtidig vil udgøre den pris, aktiverne overføres til. Eftersom porteføljens overførselsværdi er højere end den aktuelle markedsværdi, udgør foranstaltningen en fordel for NLB.
            
         
               (90)
            
            
               Denne fordel styrker NLB's position i forhold til bankens konkurrenter i Slovenien og andre medlemsstater, som ikke har fordel af den samme statsstøtte. Foranstaltningen må derfor anses for at kunne fordreje konkurrencen og påvirke samhandelen mellem medlemsstaterne, også fordi NLB er og vil være aktiv i finanssektoren, som er kendetegnet ved en stærk international konkurrence.
            
         
               (91)
            
            
               For så vidt angår støttebeløbet i forbindelse med overførslen af de værdiforringede aktiver til afviklingsselskabet, skal det bemærkes, at støttebeløbet i sådan en hjælpeforanstaltning er defineret i fodnote 2 til punkt 20, litra a), i meddelelsen om værdiforringede aktiver som forskellen mellem aktivernes overførselsværdi og markedsprisen. Overførselsprisen er 617 mio. EUR, mens markedsprisen vurderes til 486 mio. EUR. Den støtte, der ydes til NLB som følge af overførslen af de værdiforringede aktiver til afviklingsselskabet, beløber sig således til 130 mio. EUR.
            
         
               (92)
            
            
               Den samlede støtte til NLB efter den første, anden og tredje rekapitalisering og overførslen af de værdiforringede aktiver til statens afviklingsselskab beløber sig således til 2,321 mia. EUR, svarende til 20 % af NLB's risikovægtede aktiver pr. december 2012.
            
         8.2.   STØTTENS FORENELIGHED
   8.2.1.   Retsgrundlag for vurderingen af støttens forenelighed
   
   
               (93)
            
            
               I henhold til artikel 107, stk. 3, litra b), i TEUF kan Kommissionen erklære støtte forenelig med det indre marked, hvis den har til formål at »afhjælpe en alvorlig forstyrrelse i en medlemsstats økonomi«. Kommissionen anerkender, at den globale finanskrise kan forstyrre en medlemsstats økonomi alvorligt, og at foranstaltninger til støtte af bankerne kan afhjælpe denne forstyrrelse. Dette er blevet udførligt beskrevet i de seks krisemeddelelser (18) og i bankmeddelelsen fra 2013.
            
         
               (94)
            
            
               Bankmeddelelsen fra 2013 finder anvendelse for statsstøtteforanstaltninger anmeldt fra den 1. august og fremefter. I NLB's tilfælde har Slovenien anmeldt supplerende statsstøtte i form af kapitalindsprøjtninger og kapitalfritagelse efter den 1. august 2013. Derfor finder bestemmelserne i bankmeddelelsen fra 2013 anvendelse ved vurderingen af foreneligheden af NLB's omstruktureringsplan.
            
         
               (95)
            
            
               Kommissionens godkendelser af de støtteforanstaltninger, som de slovenske myndigheder har truffet med henblik på at bekæmpe finanskrisen (19), bekræfter, at der er alvorlige forstyrrelser i Sloveniens økonomi. EUF-traktatens artikel 107, stk. 3, litra b), udgør derfor retsgrundlaget for vurderingen af forenelighed af alle de foranstaltninger, der er omfattet af omstruktureringsplanen (dvs. den første rekapitalisering, den anden rekapitalisering, den tredje rekapitalisering og overførslen af de værdiforringede aktiver til afviklingsselskabet).
            
         
               (96)
            
            
               Hvad specifikt angår foreneligheden af overførslen af de værdiforringede aktiver til afviklingsselskabet, vurderer Kommissionen foranstaltningen med udgangspunkt i meddelelsen om værdiforringede aktiver som ændret ved bankmeddelelsen fra 2013.
            
         
               (97)
            
            
               Med hensyn til foreneligheden af den omstruktureringsstøtte, der ydes til NLB, vurderer Kommissionen foranstaltningen på baggrund af omstruktureringsplanen med udgangspunkt i omstruktureringsmeddelelsen som suppleret ved bankmeddelelsen fra 2013.
            
         8.2.2.   Forenelighed med meddelelsen om værdiforringede aktiver som tilpasset og ændret ved bankmeddelelsen fra 2013
   
   
               (98)
            
            
               For så vidt angår foreneligheden af den støtte, der ydes til NLB i form af en overførsel af de værdiforringede aktiver til afviklingsselskabet, skal Kommissionen vurdere foranstaltningen på baggrund af meddelelsen om værdiforringede aktiver som ændret og suppleret ved bankmeddelelsen fra 2013. I meddelelsen om værdiforringede aktiver defineres hjælpeforanstaltninger som en foranstaltning, der »fritager de deltagende banker (eller kompenserer dem) for et faktisk tab eller for nødvendigheden af at afsætte en reserve til dækning af et muligt tab på deres værdiforringede aktiver og/eller frigør egenkapital til andre formål«, og der fastsættes kriterier for foreneligheden af sådanne foranstaltninger med det indre marked. Disse kriterier omfatter: i) afgrænsning af aktiverne ii) gennemsigtighed og åbenhed om værdiforringelserne iii) forvaltning af aktiverne iv) en korrekt og kohærent fremgangsmåde ved værdiansættelsen og v) en hensigtsmæssig aflønning og byrdefordeling.
            
         
      Afgrænsning af aktiver
   
   
               (99)
            
            
               Med hensyn til afgrænsningen af aktiver fastsættes det i afsnit 5.4 i meddelelsen om værdiforringede aktiver, at der i forbindelse med en hjælpeforanstaltning skal foretages en tydelig identificering af de værdiforringede aktiver, og at der gælder visse begrænsninger i forbindelse med støtteberettigelsen for at sikre foreneligheden.
            
         
               (100)
            
            
               Det fastsættes dog også i meddelelsen om værdiforringede aktiver, at der skal findes en balance mellem det øjeblikkelige mål om finansiel stabilitet og nødvendigheden af at sikre en tilbagevenden til normale markedsvilkår på mellemlang sigt, hvilket taler for fleksibilitet ved identificeringen af aktivklasser. Navnlig fastsættes det i meddelelsen om værdiforringede aktiver, at de støtteberettigede aktiver er dem, der udløste finanskrisen (der henvises specifikt til de amerikanske realkreditobligationer), men samtidig åbnes der også mulighed for, at støtteberettigelsen kan udvides til »veldefinerede kategorier af aktiver af særlig relevans for den systemiske trussel med særlig begrundelse, men uden kvantitative begrænsninger«.
            
         
               (101)
            
            
               I nærværende sag omfatter de værdiforringede aktiver mest urentable aktiver i relation til bygge- og anlægsselskaber, transportvirksomheder og engagementer i finanssektoren eller urentable aktiver med sikkerhedsstillelse i fast boligejendom. Disse sektorer lå til grund for NLB's problemer, idet det var store porteføljer med misligholdte lån (41 % misligholdte lån i finanssektoren og 74 % i bygge- og anlægsvirksomheder). Den portefølje, der skal overføres, tegner sig for mere end halvdelen af NLB d.d.'s bogførte værdiforringelser pr. 31. december 2012. Disse aktiver opfylder derfor kriteriet for støtteberettigelse, jf. meddelelsen om værdiforringede aktiver.
            
         
      Gennemsigtighed og åbenhed
   
   
               (102)
            
            
               Hvad angår gennemsigtighed og åbenhed, skal der fra de støttemodtagende bankers side ifølge afsnit 5.1 i meddelelsen om værdiforringede aktiver være fuld gennemsigtighed og åbenhed om de værdiforringede aktiver, der er omfattet af hjælpeforanstaltningerne, på grundlag af en fyldestgørende værdiansættelse, der er attesteret af anerkendte uafhængige eksperter og valideret af den relevante tilsynsmyndighed. Ifølge meddelelsen om værdiforringede aktiver skal denne fyldestgørende åbenhed og værdiansættelse finde sted, før det statslige indgreb gennemføres.
            
         
               (103)
            
            
               Den slovenske centralbank har foretaget en første værdiansættelse af aktiverne. For det første indsendte den slovenske centralbank en stresstest den 10. maj 2013, der illustrerede de virkninger, som aktivoverførslerne fra de tre største slovenske banker til afviklingsselskabet vil få for kapitalen. For det andet blev resultaterne af de uafhængige eksperters aktivevalueringer og stresstesten, der illustrerede de slovenske bankers kapitalunderskud i et stressscenarie, indgivet den 4. december 2013. De aktivklasser, der skal overføres, er blevet klart identificeret, og overførslen sker udelukkende på basis af den metode for værdiansættelse, som den slovenske centralbank har godkendt. Medlemsstaten har således sikret tilstrækkelig gennemsigtighed og åbenhed i forbindelse med alle de af NLB's værdiforringede aktiver, som skal overføres til afviklingsselskabet. Særligt blev aktivevalueringerne og stresstesten, som illustrerede bankens kapitalunderskud, foretaget af eksterne eksperter.
            
         
      Forvaltning af aktiver
   
   
               (104)
            
            
               Angående forvaltningen af aktiver, er det ifølge afsnit 5.6 i meddelelsen om værdiforringede aktiver nødvendigt at sikre en klar funktionel og operationel adskillelse mellem den støttemodtagende bank og dens aktiver, navnlig med hensyn til administrationen af disse aktiver samt medarbejderne og kunderne. I meddelelsen fastsættes det, at det i den forbindelse er vigtigt at sikre, at banken har fokus på at genoprette sin rentabilitet, og at eventuelle interessekonflikter forebygges.
            
         
               (105)
            
            
               Aktiverne vil blive forvaltet af statens afviklingsselskab, som er fuldt uafhængigt af NLB. Det kan derfor konkluderes, at den særskilte aktivforvaltning er i overensstemmelse med betingelserne i meddelelsen om værdiforringede aktiver.
            
         
      Værdiansættelse
   
   
               (106)
            
            
               I afsnit 5.5 i meddelelsen om værdiforringede aktiver bemærkes det, at en korrekt og kohærent fremgangsmåde ved værdiansættelsen er af afgørende betydning, når det drejer sig om at forhindre uforholdsmæssige konkurrencefordrejninger. Hovedformålet med værdiansættelsen er at fastslå aktivernes reelle økonomiske værdi. Denne værdi udgør referenceniveauet for så vidt som en overførsel af de værdiforringede aktiver til denne værdi angiver støttens forenelighed — det har en afhjælpende virkning, fordi værdien ligger over den aktuelle markedsværdi, men sørger for, at støtten begrænses til det nødvendige minimum.
            
         
               (107)
            
            
               Den slovenske centralbank har vurderet porteføljen, og Kommissionen har sammen med uafhængige eksperter gransket værdiansættelsen og den underliggende generelle metode for at sikre en kohærent tilgang på EU-plan.
            
         
               (108)
            
            
               Konklusionerne er som følger:
               
                           i)
                        
                        
                           den dokumentation, som NLB har indsendt, udgør en fyldestgørende analyse af høj kvalitet
                        
                     
                           ii)
                        
                        
                           det vil være relevant at følge en rating-baseret tilgang under anvendelse af NLB's ratings og ajourførte balancetal i forbindelse med den portefølje, der skal overføres til afviklingsselskabet
                        
                     
                           iii)
                        
                        
                           den anslåede reelle økonomiske værdi af NLB's udlån til erhvervskunder udgør 60,2 % af bruttoeksponeringen med en fejlmargen på +/- 5 % med udgangspunkt i en metode til sammenligning af forskellige stressscenarier. Ved denne metode udsættes hensættelserne for et vist stressniveau som fastsættes ved en evaluering af aktivkvaliteten. Kommissionen og de eksterne eksperter fastsatte stressniveauet på baggrund af almindelig praksis. Eksperternes fastsættelse af den reelle økonomiske værdi afspejler NLB's låneportefølje til erhvervskunder, som er større end den portefølje, der er blevet endeligt identificeret til overførsel til afviklingsselskabet. Værdiansættelsen kan derfor ikke anvendes som indikator for vurderingen af den reelle økonomiske værdi af den portefølje, der skal overføres til afviklingsselskabet.
                        
                     
         
               (109)
            
            
               Kommissionen har vurderet porteføljens reelle økonomiske værdi på baggrund af disse elementer og har til vurderingen udpeget to lånekategorier: lån til aktive koncerner på den ene side, og lån til kreditomstruktureringer og misligholdte lån på den anden side. Kapitalinteressernes reelle økonomiske værdi er vurderet separat.
            
         
               (110)
            
            
               For lån til aktive koncerner har Kommissionen anvendt en rating-baseret tilgang som anbefalet af de eksterne eksperter. Kommissionen har anslået sandsynligheden for misligholdelse på baggrund af NLB's aktuelle rating og opdaterede finansielle oplysninger om eksponeringen. Derefter er tabene i forbindelse med mislighold blevet vurderet efter en udførlig analyse af sikkerhedsstillelserne på basis af eksisterende kreditanalyser eller tidligere analyser af kreditkvaliteten.
            
         
               (111)
            
            
               For lån til kreditomstruktureringer og misligholdte eksponeringer har Kommissionen fokuseret på analysen af sikkerhedsstillelser for at anslå den værdi, der skal genvindes i et afviklingsscenarie under anvendelse af forsigtige antagelser med hensyn til sikkerhedsstillelsernes værdi og under hensyntagen til resultaterne af aktivevalueringerne og stresstesten.
            
         
               (112)
            
            
               For kapitalinteresserne har Kommissionen gennemgået de værdiansættelsesrapporter, som Slovenien har indsendt, for at vurdere, om de angivne markedsværdier er på linje med markedskurserne for de børsnoterede selskaber, og om den værdiansættelsesmetode, der er anvendt for de unoterede selskaber, er på linje med markedsstandarderne.
            
         
               (113)
            
            
               Kommissionen konkluderer, at låneporteføljens reelle økonomiske værdi er på 617 mio. EUR med en nominel værdi på 2,3 mia. EUR, mens interesseporteføljens reelle økonomiske værdi er på 94 mio. EUR. Ifølge omstruktureringsplanen skal aktiverne overføres til afviklingsselskabet til den reelle økonomiske værdi.
            
         
               (114)
            
            
               For så vidt angår markedsværdien, har Kommissionen anvendt en metode for dækning af spreads til at vurdere den aktuelle markedsværdi på tidspunktet for overførslen. På den baggrund vurderes porteføljens markedsværdi til 486 mio. EUR for lån og 94 mio. EUR for kapitalinteresser.
            
         
               (115)
            
            
               Støttebeløbet er forskellen mellem overførselsværdien og markedsværdien, dvs. 130 mio. EUR.
            
         
      Byrdefordeling og aflønning
   
   
               (116)
            
            
               Med hensyn til byrdefordelingen gentages i afsnit 5.2 i meddelelsen om værdiforringede aktiver det overordnede princip om, at tabene på værdiforringede aktiver i videst mulig udstrækning bør bæres af bankerne for at sikre, at aktionærerne får tilsvarende del i ansvaret og byrderne. Aktiverne bør derfor overføres til en pris, der svarer til eller er lavere end deres reelle økonomiske værdi.
            
         
               (117)
            
            
               Slovenien har givet tilsagn om en overførselspris på aktiverne, der svarer til eller er lavere end deres reelle økonomiske værdi, og er derfor i overensstemmelse med meddelelsen om værdiforringede aktiver.
            
         
      Konklusion om foranstaltningen for de værdiforringende aktiver
   
   
               (118)
            
            
               I lyset af ovenstående finder Kommissionen, at overførslen af de værdiforringede aktiver til statens afviklingsselskab opfylder alle betingelserne og kravene i meddelelsen om værdiforringede aktiver som ændret og suppleret ved bankmeddelelsen fra 2013.
            
         8.2.3.   Forenelighed med omstruktureringsmeddelelsen som suppleret ved bankmeddelelsen fra 2013
   
   
               (119)
            
            
               Ifølge punkt 31 i bankmeddelelsen fra 2013 vil enhver omstruktureringsplan og den tilhørende omstruktureringsstøtte med undtagelse af kravene til rejsning af kapital og byrdefordeling fortsat blive vurderet på grundlag af omstruktureringsmeddelelsen.
            
         
               (120)
            
            
               I henhold til omstruktureringsmeddelelsen og bankmeddelelsen fra 2013 skal omstruktureringsplanen først påvise, at den omstruktureringsproces, som en statsstøttemodtager gennemgår, er egnet til at genoprette dennes langsigtede rentabilitet. For det andet skal støttebeløbet være begrænset til det nødvendige minimum, og både aktionærerne og de efterstillede kreditorer skal bidrage til at nedbringe kapitalunderskuddet i størst mulig udstrækning. For det tredje skal der træffes foranstaltninger til at begrænse de konkurrencefordrejninger, der er blevet skabt ved på kunstig vis at understøtte støttemodtagerens markedsstyrke, og sikre en konkurrencedygtig banksektor. Endelig skal spørgsmål vedrørende overvågning og proceduremæssige spørgsmål overvejes.
            
         i)   Genoprettelse af den langsigtede rentabilitet
   
   
               (121)
            
            
               Som beskrevet i omstruktureringsmeddelelsen skal medlemsstaten fremlægge en udførlig omstruktureringsplan, der påviser, hvordan støttemodtageren genopretter sin langsigtede rentabilitet uden statsstøtte inden for en rimelig frist og højst fem år. Den langsigtede rentabilitet er genoprettet, når banken er i stand til at konkurrere på kapitalmarkedet på egen hånd i overensstemmelse med de relevante tilsynskrav. Det indebærer, at banken kan dække alle sine omkostninger og under hensyntagen til sin risikoprofil kan opnå en tilstrækkelig egenkapitalforrentning. Genoprettelsen af bankens rentabilitet bør hovedsageligt være en følge af interne foranstaltninger og tage udgangspunkt i en troværdig omstruktureringsplan.
            
         
               (122)
            
            
               NLB's omstruktureringsplan, som dækker perioden frem til den 31. december 2017, viser en genoprettet rentabilitet i slutningen af omstruktureringsperioden. Den vigtigste faktor er den forventede forbedring af porteføljens kvalitet og det reducerede behov for yderligere værdiforringelser og hensættelser. Rentabiliteten vil også blive genoprettet ved, at der bringes orden i NLB's balance som følge af den planlagte overførsel af de urentable aktiver til statens afviklingsselskab. NLB vil også forbedre sin operationelle effektivitet gennem omkostningsbesparende foranstaltninger og mere stabile indtægter. For at sikre bankens rentabilitet under hensyntagen til overførslen af de urentable aktiver til afviklingsselskabet hviler omstruktureringsplanen på antagelsen af en statslig kapitaltilførsel på 1,558 mia. EUR i 2013 og en fuld nedskrivning af den ansvarlige lånekapital og egenkapital for 250 mio. EUR.
            
         
               (123)
            
            
               I henhold til punkt 10 i omstruktureringsmeddelelsen skal de foreslåede omstruktureringsforanstaltninger afhjælpe bankens problemer. Omstruktureringsplanen beskriver for det første årsagerne til NLB's vanskeligheder. Bankens låneportefølje blev hårdt ramt under krisen og genererede store tab som følge af værdiforringelser.
            
         
               (124)
            
            
               Væksten i udlånsporteføljen blev finansieret af erhvervskundesegmentet, som medførte kraftigt stigende indlånsunderskud (fra 74 % i 2002 til 137 % i 2009). Samtidig formåede banken ikke at styrke sit kapitalgrundlag tilstrækkeligt og var stærkt afhængig af hybride instrumenter, før krisen brød ud.
            
         
               (125)
            
            
               Før krisen havde NLB akkumuleret sine eksponeringer over for bygge- og anlægssektoren, bygherrer og finansielle selskaber, men kvaliteten af den dertil hørende risikostyring haltede langt bagefter. Akkumuleringen af dårlige lån viste sig at være katastrofal, da krisen brød ud, og økonomien blev svækket. Det nationale vejbygningsprogram sluttede i 2008, og den indenlandske efterspørgsel efter fast ejendom faldt drastisk. De fleste slovenske virksomheder var højt gearede og kom i klemme som følge af den økonomiske nedtur, værdiforringelsen af deres aktiver og aktier og den mindskede adgang til kredit. Den kraftige økonomiske afmatning sammen med de dårlige rammer for risikostyring medførte stigninger i misligholdte lån. Pr. 30. september 2012 udgjorde andelen af misligholdte lån i NLB 29 % af den samlede udlånsportefølje, hvoraf størstedelen var i bygge- og anlægssektoren (74 %). Bankens underskud efter skat beløb sig til 87 mio. EUR i 2009, 202 mio. EUR i 2010, 240 mio. EUR i 2011 og 273 mio. EUR i 2012.
            
         
               (126)
            
            
               De utilstrækkelige regler for selskabsledelse og statens deraf følgende indflydelse i bankens daglige ledelse var også en af årsagerne til dens vanskeligheder.
            
         
               (127)
            
            
               Derfor skal der tages fat om fem afgørende punkter for at genoprette den langsigtede rentabilitet. For det første skal bankens selskabsledelse styrkes for at sikre, at de beslutninger, der træffes, er økonomisk og forretningsmæssigt baserede, og at de udelukkende træffes af bankens ledelse, uden indblanding fra staten i den daglige ledelse. For det andet skal banken forbedre sin prispolitik og rammerne for sin risikostyring for at opretholde sine margener og minimere sine tab. For det tredje skal der bringes orden i bankens balance, og den skal reducere sine eksponeringer over for de problematiske sektorer, enten gennem hensigtsmæssige hensættelser og frasalg af de problematiske aktiver eller gennem en overførsel af de dårlige lån til statens afviklingsselskab. For det fjerde skal banken rette op på sin balancestruktur gennem en rekapitalisering og ved at styrke sin indlånsbase eller nedbringe gearingsgraden. Endelig skal banken forbedre sin operationelle effektivitet for at sikre en tilstrækkelig indtjening.
            
         a)   Skærpede rammer for selskabsledelse
   
               (128)
            
            
               Sloveniens tilsagn vil sikre, at bankens bestyrelse og direktion kan fastsætte lånekriterierne uafhængigt. Disse tilsagn vil garantere, at priserne på lånene tager udgangspunkt i en prispolitik, der fastsætter minimumsregler for egenkapitalforrentning for alle lån, hvilket begrænser sandsynligheden for, at banken skal låne ud til lavere end markedsprisen som følge af eksterne påvirkninger.
            
         
               (129)
            
            
               Tilsagnene lader til at kunne rette op på og afhjælpe svaghederne i NLB's selskabsledelse. De fastsætter hensigtsmæssige sikkerhedsforanstaltninger til at forhindre interessekonflikter og sikre, at strategien og beslutningerne er forretningsorienterede og aldrig påvirket af andre målsætninger end værdiforøgelse eller genstand for uretmæssig udefrakommende indflydelse. De forventede ændringer af selskabsledelsen vil mindske bankens sårbarhed over for udefrakommende indflydelse og samtidig indføre en bedre markedsdisciplin gennem øget kontrol og gennemsigtighed i ledelsesbeslutningerne.
            
         
               (130)
            
            
               NLB vil desuden gennemgå sin aflønnings- og bonuspolitik for at sikre, at de ikke tilskynder til uforholdsmæssig risikotagning og er rettet mod bæredygtige og langsigtede mål. Samtidig vil der i overensstemmelse med punkt 37 til 39 i bankmeddelelsen fra 2013 blive indført et loft over den samlede aflønning af alle bestyrelsesmedlemmer og medarbejdere med særlige opgaver frem til den 31. december 2017, hvilket vil fremme en rettidig gennemførelse af omstruktureringsplanen.
            
         
               (131)
            
            
               Slovenien har desuden givet tilsagn om at nedbringe sine aktier i NLB til […] % inden […] og sælge dem til en uafhængig investor, som ikke har forbindelse til Republikken Slovenien. Dette frasalg vil reducere statens indflydelse i bankens ledelse og forretningsaktiviteter betragteligt.
            
         b)   Skærpet prispolitik og bedre rammer for risikostyring
   
               (132)
            
            
               NLB vil skærpe sin prispolitik og rammerne for risikostyring, navnlig gennem en række regler og foranstaltninger, der skal beskytte bankens vigtigste kommercielle interesser. Foranstaltningerne omfatter uddannelse af medarbejderne, kreditvurdering af kunder, prisfastsættelser af nye produkter og en revision af kreditrisikostyringen.
            
         
               (133)
            
            
               Særligt vil prisfastsættelsen af nye lån medføre en positiv egenkapitalforrentning på mindst […] % på hvert kundeforhold inden den 31. december 2017. Priserne indfases gradvist og begynder på […] % i egenkapitalforrentning på hvert kundeforhold i 2014 og vil nå […] % pr. 31. december 2017.
            
         
               (134)
            
            
               Forbedringen af NLB's prispolitikker og rammer for risikostyring er hensigtsmæssig og nødvendig for at kunne gennemføre en strammere kreditpolitik for ny långivning og en mere konservativ nedskrivningspolitik. Reformerne retter op på NLB's svagheder, som førte til den dårlige låneportefølje, et uforholdsmæssigt højt niveau af misligholdte lån og høje kreditomkostninger. Ved at håndtere årsagerne til den lave indtjening bidrager foranstaltningerne til NLB's langsigtede rentabilitet.
            
         
               (135)
            
            
               Omstruktureringsplanen omfatter desuden en operationel opdeling mellem NLB's kernevirksomhed og bankens øvrige forretningsaktiviteter. Denne omorganisering af banken vil give NLB mulighed for at strømline sin kernevirksomhed. Opdelingen vil også give mulighed for at anvende en mere specialiseret tilgang til afhændelse af de af bankens aktiviteter, der ikke hører ind under dens kernevirksomhed, og for at forvalte de urentable aktiver med henblik på at maksimere realiseringsværdien.
            
         c)   Reorientere sin virksomhed mod mindre risikofyldte aktiviteter
   
               (136)
            
            
               NLB's risikovægtede aktiver vil som følge af omstruktureringsplanen falde fra 11,1 mia. EUR pr. 31. december 2012 til [5-10] mia. EUR pr. 31. december 2017. Indskrænkelsen af de risikovægtede aktiver, navnlig i de mest problematiske sektorer, f.eks. finansielle selskaber, transportvirksomheder og bygge- og anlægsselskaber, vil sikre, at risikoen i forbindelse med disse eksponeringer vil falde i løbet af omstruktureringsperioden.
            
         
               (137)
            
            
               NLB vil overføre en portefølje af urentable lån på 2,3 mia. EUR til statens afviklingsselskab, hvilket vil sætte NLB i stand til at fokusere på forvaltningen af de rentable lån og samtidig frigøre ressourcer til afvikling af de resterende misligholdte lån.
            
         
               (138)
            
            
               NLB's fremtidige strategi er at fokusere på mere konservative forretningsaktiviteter og koncentrere sig om banktjenester til privatkunder, SMV og udvalgte erhvervskunder i Slovenien. Dette skal nås gennem betydelige afhændelser og nedbringelse af de aktiviteter, der ikke udgør bankens kernevirksomhed, hvilket vil frigive ressourcer til kerneområderne.
            
         d)   Rette op på balancestrukturen
   
               (139)
            
            
               NLB modtog allerede statslige kapitalindsprøjtninger i marts 2011 og juli 2012. Med den tredje rekapitalisering vil NLB være i stand til at opfylde den slovenske centralbanks kapitalkrav og genoprette sin rentabilitet.
            
         
               (140)
            
            
               Størrelsen af den tredje kapitaltilførsel tager højde for bankens behov som illustreret i aktivevalueringerne og stresstesten. Efter rekapitaliseringen vil bankens kernekapitalprocent øjeblikkeligt nå op på 15 % og på [10-20] % inden den 31. december 2017, hvilket er langt over den slovenske centralbanks kapitalkrav på en kernekapitalprocent på 9 %.
            
         
               (141)
            
            
               NLB vil også rydde op på sin balance gennem en overførsel af en større portefølje med misligholdte og urentable aktiver til statens afviklingsselskab.
            
         
               (142)
            
            
               NLB vil forbedre sin finansieringsprofil ved at skære ned på den koncerninterne finansiering af datterselskaber, afhænde de aktiviteter, der ikke udgør bankens kernevirksomhed, og koncentrere sig om sit historiske finansieringsgrundlag, nemlig indlån fra privatkunder. Indlånsunderskuddet vil blive forbedret fra 105 % i 2012 til [70-80] % pr. 31. december 2017.
            
         e)   Genoprette den langsigtede indtjeningsevne
   
               (143)
            
            
               Genoprettelsen af den langsigtede indtjeningsevne vil følge af bankens strategiske omlægning til dens hovedvirksomhed inden for banktjenester til privatkunder, SMV og udvalgte erhvervskunder i Slovenien, som vil sætte banken i stand til at opfylde målene for egenkapitalforrentning.
            
         
               (144)
            
            
               Banken vil forbedre sin nettorentemargen ved at sørge for, at de nye lån er prisfastsat korrekt. Navnlig vil priserne på nye lån bidrage til en positiv egenkapitalforrentning på mindst […] % i 2014, […] % i 2015, […] % i 2016 og […] % i 2017 på hvert kundeforhold.
            
         
               (145)
            
            
               NLB vil også dokumentere alle sine beslutninger vedrørende omstruktureringen. Denne dokumentation vil omfatte en sammenligning med alternative løsninger, f.eks. anvendelse af sikkerhedsstillelse og opsigelse af engagementer. Det vil illustrere, at banken har valgt den løsning, der øger nettonutidsværdien mest muligt.
            
         
               (146)
            
            
               NLB planlægger også vidtrækkende omkostningsbesparelser gennem en betydelig reduktion af sine forretningslokaler og branchenetværk samt af personalet, og ved at forbedre sin operationelle effektivitet, skabe et risikojusteret kundegrundlag med fokus på rentabilitet og optimere sin likviditet og andre omkostninger. Omstruktureringsplanen arbejder således med et forhold mellem omkostninger og indtægter på under 60 % sammenlignet med bankens høje niveau før krisen. NLB vil pr. 31. december 2017 nå en egenkapitalforrentning efter skat på [5-10] % og en kernekapitalprocent på [10-20] %. NLB vil i 2017 få et overskud efter skat på [100-150] mio. EUR.
            
         
               (147)
            
            
               De værdiforringede aktiver forventes at falde med tiden, efterhånden som omstruktureringsplanen gennemføres. Banken vil have en sundere kreditrisikoprofil som følge af overførslen af de urentable aktiver til afviklingsselskabet, tilsagnene vedrørende forvaltning af kreditrisiko, omlægningen af de resterende misligholdte lån i bankens portefølje med henblik på at øge deres nettonutidsværdi så meget som muligt, samt andre foranstaltninger, der styrker bankens rammer for risikostyring.
            
         
               (148)
            
            
               Kommissionen finder derfor, at omstruktureringsplanen er velegnet til at genoprette NLB's langsigtede rentabilitet.
            
         ii)   Egetbidrag og byrdefordeling
   
   
               (149)
            
            
               Ifølge omstruktureringsmeddelelsen suppleret ved bankmeddelelsen fra 2013 skal støttemodtageren yde et passende bidrag for at begrænse støtten til det nødvendige minimum og imødekomme konkurrencefordrejninger og »moral hazard«. Det fastsættes i meddelelsen, at i) både omstruktureringsomkostningerne og støttebeløbet skal være begrænsede, og at ii) der skal være størst mulig byrdefordeling mellem aktionærerne og de efterstillede kreditorer.
            
         
               (150)
            
            
               En passende byrdefordeling vil normalt betyde, at tabene først skal dækkes af egenkapitalen, men at indskydere af hybridkapital og efterstillede kreditorer også skal bidrage. Indskyderne af hybridkapital og de efterstillede kreditorer skal bidrage til at nedbringe underskuddet mest muligt. Dette bidrag kan tage form af enten konvertering til egentlig kernekapital (20) eller en nedskrivning af instrumenternes hovedstol. Under alle omstændigheder skal det så vidt, som det er retligt muligt, forhindres, at der sker en kapitaludstrømning fra støttemodtageren til indehaverne af disse instrumenter.
            
         
               (151)
            
            
               NLB's omstruktureringsplan indeholder ikke noget, som antyder, at støtten overstiger det, der er nødvendigt for at dække omkostningerne ved genoprettelse af bankens rentabilitet. Det kapitalunderskud, som den tredje kapitalindsprøjtning skal dække, er fastsat på baggrund af aktivevalueringer og en stresstest. Den anslåede kapitalindsprøjtning er navnlig baseret på en værdiansættelse af aktiverne, der viser, at det pågældende niveau er nødvendigt og tilstrækkeligt til, at banken kan holde sig kørende under et stressscenarie. De efterfølgende aktivevalueringer og stresstesten har bekræftet det nødvendige kapitalniveau. Størrelsen af den tredje kapitaltilførsel giver banken mulighed for at overholde de lovbestemte kapitalkrav og leve op til markedsforventningerne. Der vil samtidig blive indført en kapitalforrentningsordning, der skal begrænse opbygningen af overskydende kapital i NLB, hvorved NLB skal betale udbytte i regnskabsårene 2015, 2016 og 2017 beregnet på baggrund af en eventuel stigende andel af overskydende kapital. Kapitalforrentningsordningen skal sikre, at den overskydende kapital ud over det minimum, der er nødvendigt for at overholde kapitalkravet, ikke kan anvendes til at opstarte nye forretninger, inden staten er blevet betalt tilbage.
            
         
               (152)
            
            
               Til trods for forbuddet mod at betale udbytte vil NLB d.d.'s datterselskaber kunne udbetale udbytte til NLB d.d. for at forhindre, at de opbygger for stor en likviditet. Disse selskaber kan foretage sådanne udbetalinger, hvis NLB d.d. — enten direkte eller indirekte — er hovedaktionær, og alle de øvrige aktionærer tilsammen ejer mindre en [10-20] % af aktierne og stemmerettighederne i det pågældende selskab. Kommissionen finder, at datterselskabernes mulighed for at udbetale udbytte til NLB d.d. bidrager til at bevare støtten på det nødvendige minimum, skaber en passende fleksibilitet i forbindelse med den effektive forvaltning af NLB's konsoliderede kapital og likviditet og vil lette tilbagebetalingen af støtten. Som følge heraf vil minoritetsaktionærerne i datterselskaberne også modtage en del af udbyttet, hvilket svarer til en forholdsmæssig spillovereffekt i forhold til disse fordele, navnlig i betragtning af det relativt lave udbytte, der eventuelt vil skulle betales til alle andre aktionærer end NLB d.d., som ikke vil overstige mere end en tiendedel af det udbytte, der vil skulle betales til NLB d.d..
            
         
               (153)
            
            
               For det første er tilsagnene vedrørende aktionærernes og de efterstillede kreditorers byrdedeling i overensstemmelse med omstruktureringsmeddelelsen som suppleret ved bankmeddelelsen fra 2013.
            
         
               (154)
            
            
               I den forbindelse har Slovenien givet tilsagn om, at NLB, før der ydes nogen form for statsstøtte til banken (dvs. den tredje rekapitalisering og overførslen af værdiforringede aktiver til afviklingsselskabet), skal foretage en fuld nedskrivning af egenkapitalen og den ansvarlige lånekapital for at sikre overensstemmelse med kravene i bankmeddelelsen fra 2013. Kommissionen bemærker med tilfredshed, at de efterstillede kreditorers bidrag er størst muligt, og at byrdefordelingen således er passende. Statens kapitalindsprøjtninger vil først blive foretaget, efter at alle de efterstillede kreditorer er eliminerede. Det garanterer, at alle de efterstillede kreditorer fuldt ud bidrager til bankens omstruktureringsomkostninger, inden staten træder til. Staten vil eje alle bankens aktier efter den tredje rekapitalisering sammenlignet med 33,1 % før den første kapitaltilførsel.
            
         
               (155)
            
            
               For det andet kan byrdefordelingen i henhold til punkt 24 i omstruktureringsmeddelelsen også sikres via en betaling af et passende vederlag for statens støtte.
            
         
               (156)
            
            
               Med hensyn til den første og anden rekapitalisering konstaterer Kommissionen, at de blev foretaget til en værdi, der var forenelig med princippet om byrdefordeling (21). Hvad angår den tredje rekapitalisering omhandlet i omstruktureringsplanen, kommer staten til at eje 100 % af bankens aktier, hvorved byrdefordelingen bliver størst mulig. Kommissionen har også allerede fastslået, at overførslen af de værdiforringede aktiver til statens afviklingsselskab er værdiansat korrekt.
            
         
               (157)
            
            
               For det tredje vil NLB, for så vidt angår bankens egen dækning af omstruktureringsomkostningerne som følge af omstruktureringsplanen, foretage omkostningsbesparelser, der medfører et fald i driftsomkostningerne fra 368 mio. EUR pr. 31. december 2012 til [250-300] mio. EUR pr. 31. december 2017 i et basisscenarie. Omstruktureringsplanen omfatter også en afhændelse af mindst [80-90] % af de af bankens aktiviteter, der ikke udgør dens kernevirksomhed. Der indføres også en kapitalforrentningsordning, så der i videst muligt omfang kan udbetales udbytte til staten i regnskabsårene 2015, 2016 og 2017, uden at bankes lovbestemte kapitalkrav bringes i fare.
            
         
               (158)
            
            
               For det fjerde har Slovenien foruden disse strukturelle foranstaltninger også givet tilsagn om et forbud mod at betale kuponrenter, et forbud mod at overtage nye virksomheder og et forbud mod aggressiv reklame- og markedsføringspraksis.
            
         
               (159)
            
            
               Kommissionen bemærker, at tilsagnet om, at der ikke vil blive udbetalt kuponrente, ikke gælder for nyemitterede kapitalinstrumenter, forudsat at udbetalingen af kuponrente på sådanne nyemitterede instrumenter ikke afføder en juridisk forpligtelse til at udbetale kuponrente på NLB-obligationer, der allerede var udstedt på tidspunktet for denne afgørelses vedtagelse (22). Kommissionen godkender denne begrænsning af forbuddet mod at betale kuponrente, så koncernen kan rejse ny hybridkapital på markedet i overensstemmelse med punkt 26 i omstruktureringsmeddelelsen. Udstedelsen af efterstillede obligationer efter datoen for vedtagelse af denne afgørelse vil sætte banken i stand til at rejse yderligere kapital og hybridkapital, uden at der vil skulle betales kuponrente på de obligationer, der allerede er udstedt, navnlig den eksisterende efterstillede gæld. Banken vil i kraft af begrænsningen af forbuddet mod at betale kuponrente være i stand til at udstede hybrid kernekapital, som potentielt kan reducere den mængde kapital, banken har behov for i form af egenkapital. I den forbindelse skal det bemærkes, at kuponerne skal være valgfrie og ikke må være obligatoriske, for at gældsinstrumenterne kan fungere som kernekapital. Endelig kan det også for nærværende sag bemærkes, at der efter den fulde nedskrivning af NLB's egenkapital og udestående ansvarlige lånekapital, ikke vil være nogen af delene tilbage i banken. Begrænsningen af forbuddet mod at betale kuponrente påvirker ikke de gunstige virkninger af det forbud, der er omhandlet i omstruktureringsmeddelelsen, fordi NLB har givet tilsagn om, at udbetalingen af kuponrente på nyemitterede instrumenter ikke vil skabe en retlig forpligtelse til at udbetale kuponrente på nogen af NLB's eksisterende obligationer og således vil forhindre unødvendige kapitaludstrømninger.
            
         
               (160)
            
            
               Byrdefordelingen i forbindelse med egenkapital, hybridkapital og ansvarlig lånekapital, omkostningsbesparelser, afhændelser og passende vederlag for statens støtte medfører således et passende bidrag fra NLB til omkostningerne forbundet med omstruktureringen.
            
         
               (161)
            
            
               Derfor konkluderer Kommissionen, at omstruktureringsplanen sikrer, at banken selv bidrager i tilstrækkelig grad, og at der er en passende byrdefordeling.
            
         iii)   Foranstaltninger til begrænsning af konkurrencefordrejninger
   
   
               (162)
            
            
               Ifølge afsnit 4 i omstruktureringsmeddelelsen skal omstruktureringsplanen indeholde foranstaltninger til at begrænse konkurrencefordrejninger. Disse foranstaltninger skal være skræddersyet til at fjerne fordrejningerne på det marked, hvor den støttemodtagende bank vil operere efter omstruktureringen. Foranstaltningernes art og form afhænger af to kriterier: for det første støttebeløbets størrelse og de vilkår og omstændigheder, hvorunder støtten er ydet, og for det andet forholdene på de markeder, hvor den modtagende bank vil operere. Kommissionen skal også tage hensyn til omfanget af støttemodtagerens eget bidrag og byrdefordelingen i omstruktureringsperioden.
            
         
               (163)
            
            
               NLB har modtaget statsstøtte i form af kapitaltilførsler og foranstaltninger for værdiforringede aktiver for op til 2,321 mia. EUR svarende til 20 % af NLB's risikovægtede aktiver (23). Det er nødvendigt at kompensere for støtten og at gennemføre foranstaltninger til begrænsning af eventuel konkurrencefordrejning, navnlig i betragtning af det relativt store støttebeløb.
            
         
               (164)
            
            
               En første foranstaltning til at begrænse konkurrencefordrejningerne er NLB's afhændelse af interesser i […]. Afhændelsen af […] vil nedbringe NLB's markedsandel […]. Afhændelsen af NLB's […] vil også bidrage til at begrænse bankens markedsandele og åbne markedet for andre konkurrenter.
            
         
               (165)
            
            
               Nedbringelsen af NLB's aktiviteter i forbindelse med lån til bygge- og anlægssektoren, transportsektoren og i finansielle selskaber opnås gennem årlige begrænsninger på risikovægtede aktiver i disse sektorer.
            
         
               (166)
            
            
               NLB vil også indstille sine aktiviteter inden for leasing, factoring, forfaitering og på de områder, der ikke udgør bankens kernevirksomhed, i Slovenien og i udlandet, hvilket vil bidrage yderligere til at begrænse den modtagne støttes eventuelle spillovereffekt på andre aktiviteter, end dem der udgør bankens kernevirksomhed.
            
         
               (167)
            
            
               NLB vil fortsætte sin aktivitet under forhold, der begrænser konkurrenceforvridningen. Som monoliner med en skærpet risikostyring og ledelsespolitik og en bedre udlånspolitik og en prispolitik, der skal generere en egenkapitalforrentning på [10-20] % på nye lån pr. 31. december 2017, vil banken afholde sig fra at skabe uforholdsmæssigt gunstige betingelser for sine kunder. Alt dette bidrager ikke kun til NLB's rentabilitet, men også til at begrænse konkurrencefordrejningerne.
            
         
               (168)
            
            
               Slovenien har givet tilsagn om et forbud mod overtagelse af virksomheder, hvilket sikrer, at NLB ikke bruger den modtagne statsstøtte til at opkøbe nye virksomheder. Der indføres også en kapitalforrentningsordning, så NLB i videst muligt omfang kan udbetale udbytte til staten i regnskabsårene 2015, 2016 og 2017, uden at bankens lovbestemte kapitalkrav bringes i fare. Kapitalforrentningsordningen sikrer, at den overskydende kapital ud over det minimum, der er nødvendigt for at overholde kapitalkravet eller andre lovbestemte krav, ikke kan anvendes til at opstarte ny forretningsaktivitet, inden staten er blevet betalt tilbage.
            
         
               (169)
            
            
               Foruden disse strukturelle foranstaltninger har Slovenien også givet tilsagn om at indføre adfærdsmæssige begrænsninger, der skal begrænse konkurrencefordrejningerne. Kommissionen ser positivt på et forbud mod at reklamere med statsstøtten og mod aggressiv handelspraksis, som vil forhindre NLB i at bruge støtten til konkurrencebegrænsende praksis.
            
         
               (170)
            
            
               Når der tages højde for de mange foranstaltninger og tilsagn, er der indført tilstrækkelige sikkerhedsforanstaltninger til at begrænse eventuelle konkurrencefordrejninger i betragtning af størrelsen af den støtte, der ydes til NLB.
            
         8.2.4.   Kontrol med omstruktureringsplanen
   
   
               (171)
            
            
               Ifølge afsnit 5 i omstruktureringsmeddelelsen som suppleret ved bankmeddelelsen fra 2013 skal der regelmæssigt forelægges rapporter for Kommissionen, så den kan kontrollere, at omstruktureringsplanen gennemføres korrekt. Slovenien vil udpege en tilsynsførende administrator, som hvert halve år vil forelægge kontrolrapporter for Kommissionen.
            
         
               (172)
            
            
               For at sikre en korrekt gennemførelse af omstruktureringsplanen gennem hele perioden vil de slovenske myndigheder træffe alle de nødvendige foranstaltninger for at sikre, at NLB overholder forpligtelseserklæringen.
            
         
               (173)
            
            
               Den korrekte gennemførelse af omstruktureringsplanen og den fulde og korrekte gennemførelse af forpligtelseserklæringen, som findes i bilaget til denne afgørelse, vil løbende blive kontrolleret af en uafhængig og tilstrækkeligt kvalificeret tilsynsførende administrator. Den pågældende vil have ubegrænset adgang til alle de oplysninger, der er nødvendige for at kontrollere, at afgørelsen gennemføres korrekt. Kommissionen og den tilsynsførende administrator kan anmode NLB om forklaringer og præciseringer. Slovenien og NLB skal samarbejde fuldt ud med Kommissionen og den tilsynsførende administrator om alle forespørgsler i forbindelse med kontrollen.
            
         8.2.5.   Konklusion og afslutning af proceduren i forbindelse med omstruktureringsplanen
   
   
               (174)
            
            
               Kommissionen finder, at Sloveniens omstruktureringsplan i tilstrækkelig grad forholder sig til de forskellige spørgsmål vedrørende rentabilitet (herunder selskabsledelse), byrdefordeling og konkurrencefordrejninger, og at den er i overensstemmelse med kravene i omstruktureringsmeddelelsen som suppleret ved bankmeddelelsen fra 2013.
            
         
               (175)
            
            
               Kommissionen fjerner således enhver tvivl om omstruktureringsplanens forenelighed, der blev rejst i den anden afgørelse om redningsstøtte og om indledning af procedure.
            
         9.   KONKLUSION
   
   
               (176)
            
            
               Kommissionen konkluderer, at den første, anden og tredje statslige kapitaltilførsel til NLB og overførslen af de værdiforringede aktiver til statens afviklingsselskab udgør omstruktureringsstøtte til fordel for NLB.
            
         
               (177)
            
            
               Kommissionen konkluderer, at omstruktureringsforanstaltningerne, dvs. den første, anden og tredje kapitaltilførsel samt overførslen af de værdiforringede aktiver til statens afviklingsselskab, er velegnede til at genoprette NLB's langsigtede rentabilitet, tilstrækkelige med hensyn til byrdefordeling og effektive og afpassede til at begrænse de pågældende støtteforanstaltnings markedsfordrejende virkninger. Kommissionen finder derfor, at den indsendte omstruktureringsplan opfylder kriterierne i omstruktureringsmeddelelsen som suppleret ved bankmeddelelsen fra 2013 og meddelelsen om værdiforringede aktiver som ændret og suppleret ved bankmeddelelsen fra 2013. Omstruktureringsforanstaltningerne kan derfor betragtes som værende forenelige med det indre marked efter EUF-traktatens artikel 107, stk. 3, litra b). Den første, anden og tredje kapitaltilførsel og overførslen af de værdiforringede aktiver til statens afviklingsselskab kan derfor godkendes i overensstemmelse med omstruktureringsplanen —
            
         VEDTAGET DENNE AFGØRELSE:
   Artikel 1
   Den omstruktureringsstøtte, som Republikken Slovenien yder til NLB bestående af den første kapitaltilførsel på 250 mio. EUR, den anden kapitaltilførsel på 382,9 mio. EUR, den tredje kapitaltilførsel på 1 558 mio. EUR og overførslen af værdiforringede aktiver til statens afviklingsselskab med et støtteelement på 130 mio. EUR, udgør statsstøtte i henhold til artikel 107, stk. 1, i traktaten om Den Europæiske Unions funktionsmåde.
   I lyset af omstruktureringsplanen og tilsagnene i bilaget er omstruktureringsstøtten forenelig med det indre marked.
   Artikel 2
   Denne afgørelse er rettet til Republikken Slovenien.
   
      Udfærdiget i Bruxelles, den 18. december 2013.
      
         
            På Kommissionens vegne
         
         Joaquín ALMUNIA
         
            Næstformand
         
      
   
   
      (1)  Kommissionens afgørelse i sag SA.34937 (2012/C) (ex 2012/N) — Anden kapitaltilførsel til NLB og sag SA.33229 (2012/C) (ex 2011/N) — Omstrukturering af NLB — Slovenien (EUT C 361 af 22.11.2012, s. 18).
   
      (2)  Kommissionens afgørelse i sag SA.32261 (11/N) — Rekapitaliseringsstøtte til NLB (EUT C 189 af 29.6.2011, s. 2).
   
      (3)  Se fodnote 1.
   
      (4)  Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (EUT L 176 af 27.6.2013, s. 1).
   
      (5)  Heri indregnet virkningerne af overførslen af aktiver til statens afviklingsselskab.
   
      (6)  Se den indgående beskrivelse i betragtning 16-22 i afgørelsen om den første redningsstøtte.
   
      (7)  Se den indgående beskrivelse i betragtning 23-31 i afgørelsen om den anden redningsstøtte og indledning af procedure.
   
      (8)  Europa-Parlamentets og Rådets direktiv 2013/36/EU af 26. juni 2013 om adgang til at udøve virksomhed som kreditinstitut og om tilsyn med kreditinstitutter og investeringsselskaber, om ændring af direktiv 2002/87/EF og om ophævelse af direktiv 2006/48/EF og 2006/49/EF (EUT L 176 af 27.6.2013, s. 338).
   
      (9)  Meddelelse fra Kommissionen om statsstøttereglernes anvendelse fra den 1. august 2013 på støtteforanstaltninger til fordel for banker i forbindelse med finanskrisen (»Bankmeddelelsen«) (EUT C 216 af 30.7.2013, s. 1).
   
      (10)  Fortrolig information.
   
      (11)  F.eks. på basis af den teoretiske kurs uden tegningsrettigheder (den såkaldte »TERP-kurs«).
   
      (12)  I de økonomiske fremskrivninger, der er indeholdt i NLB's omstruktureringsplan, er der ikke taget højde for denne kapitalforrentningsmekanisme.
   
      (13)  Meddelelse fra Kommissionen om behandlingen af værdiforringede aktiver i Fællesskabets banksektor (EUT C 72 af 26.3.2009, s. 1).
   
      (14)  Se betragtning 91-104 i afgørelsen om den anden redningsstøtte og indledning af procedure af 2. juli 2012.
   
      (15)  Se betragtning 97 i afgørelsen om den anden redningsstøtte og indledning af procedure af 2. juli 2012.
   
      (16)  Meddelelse fra Kommissionen af 23. juli 2009 om genoprettelse af rentabiliteten i finanssektoren under den nuværende krise og vurdering af omstruktureringsforanstaltninger på grundlag af statsstøttereglerne (EUT C 195 af 19.8.2009, s. 9).
   
      (17)  Se betragtning 34-41 i afgørelsen om den første redningsstøtte og betragtning 61-66 i afgørelsen om den anden redningsstøtte og indledning af procedure.
   
      (18)  Meddelelse om statsstøttereglernes anvendelse på foranstaltninger truffet over for pengeinstitutter i forbindelse med den aktuelle globale finanskrise (»Bankmeddelelsen fra 2008«) (EUT C 270 af 25.10.2008, s. 8), Meddelelse om rekapitalisering af pengeinstitutter under den aktuelle finanskrise: Støttens begrænsning til det nødvendige minimum og sikkerhedsforanstaltninger mod uforholdsmæssige konkurrencefordrejninger (»Rekapitaliseringsmeddelelsen«) (EUT C 10 af 15.1.2009, s. 2), Meddelelsen om værdiforringede aktiver, Omstruktureringsmeddelelsen, Meddelelse fra Kommissionen om anvendelse af statsstøtteregler på støtteforanstaltninger til fordel for banker i forbindelse med finanskrisen fra og med 1. januar 2011 (»Forlængelsesmeddelelsen fra 2010«) (EUT C 329 af 7.12.2010, s. 7) og Meddelelse fra Kommissionen om anvendelse af statsstøtteregler på støtteforanstaltninger til fordel for banker i forbindelse med finanskrisen fra og med 1. januar 2012 (»Forlængelsesmeddelelsen fra 2011«) (EUT C 356 af 6.12.2011, s. 7).
   
      (19)  Se f.eks. sag SA.32261 (11/N) — sag SA.34937 (2012/C) (ex 2012/N) og SA.33229 (2012/C) (ex 2011/N) — Anden kapitaltilførsel til NLB og Omstrukturering af NLB (EUT C 361 af 22.11.2012, s. 18) og sag SA.35709 — Rekapitalisering af NKBM (EUT C 162 af 7.6.2013, s. 5).
   
      (20)  Jf. definitionen i artikel 26 i forordning (EU) nr. 575/2013.
   
      (21)  Se betragtning 50 til 63 i afgørelsen om den første redningsstøtte og betragtning 73 til 88 i afgørelsen om den anden redningsstøtte og indledning af procedure.
   
      (22)  Andre afgørelser afspejler lignende tilsagn: Se betragtning 218 i Kommissionens afgørelse i sag Restructuring of Royal Bank of Scotland and Participation in the Asset Protection Scheme, C(2009) 10112 final (EUT C 119 af 7.5.2010, s. 1) og betragtning 165 i Kommissionens afgørelse i sag Restructuring of Lloyds Banking Group, C(2009) 9087 (EUT C 46 af 24.2.2010, s. 2).
   
      (23)  Risikovægtede aktiver pr. december 2012.
   
      BILAG
      TILSAGN TIL EUROPA-KOMMISSIONEN
      Republikken Slovenien (»Slovenien«) sikrer, at NLB d.d. og dens associerede virksomheder (»NLB«) gennemfører den omstruktureringsplan, der blev indgivet den 7. januar 2013 som ændret den 25. februar 2013 og efterfølgende sidst i november og december 2013. I forbindelse hermed giver Slovenien tilsagn om navnlig at gennemføre foranstaltningerne og om at opnå nedenstående mål (»tilsagnene«), som er en integrerende del af nævnte omstruktureringsplan.
      Tilsagnene finder anvendelse på datoen for vedtagelse af Europa-Kommissionens (»Kommissionen«) afgørelse om godkendelse af omstruktureringsplanen.
      Omstruktureringsperioden slutter den 31. december 2017. Tilsagnene gælder under hele omstruktureringsperioden, medmindre andet er angivet i de enkelte tilsagn.
      
                  (1)
               
               
                  
                     (nedbringelse af balancesummen) Ifølge omstruktureringsplanen vil NLB reducere sin koncernbalance fra omkring 17,9 mia. EUR i 2010 til [10-20] mio. EUR pr. 31. december 2017, idet der ikke foretages væsentlige ændringer i de overordnede betingelser for balancen og retsvilkårene for den samlede balance.
               
            
                  (2)
               
               
                  
                     (omkostningsbesparelser) NLB's driftsomkostninger på koncernniveau lå i 2012 på 368 mio. EUR. NLB vil reducere sine driftsomkostninger på koncernniveau (med undtagelse af de ekstraordinære omkostninger af ikketilbagevendende karakter i forbindelse med omstruktureringen) for enten at nå et forhold mellem indtægter og omkostninger på under 55 % eller, hvis det ligger over [50-60] %, til [300-350] mio. EUR inden udgangen af 2014, [300-350] mio. EUR inden udgangen af 2015, [250-300] mio. EUR inden udgangen af 2016 og [250-300] mio. EUR inden udgangen af 2017.
                  Hvis den årlige inflation i perioden 2013-2017 overstiger 2,5 %, tilpasses målene for driftsomkostningerne til forskellen mellem den forventede inflationsrate i omstruktureringsplanen og den faktiske inflation i det pågældende år.
               
            
                  (3)
               
               
                  
                     (frasalg af kapitalinteresser) NLB har bl.a. interesser i følgende virksomheder:
                  
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        Pr. 31. december 2012 havde de kapitalinteresser, der skal afhændes, en samlet aktivværdi på [100-150] mio. EUR.
               
            
                  (3.1)
               
               
                  Ovenstående interesser frasælges, eller sættes til salg, således at deres aktivværdi pr. 31. december 2015 er reduceret med mindst [40-50] % (dvs. mindst [70-80] mio. EUR) og pr. 31. december 2016 med mindst [80-90] % (dvs. mindst [20-30] mio. EUR).
               
            
                  (3.2)
               
               
                  Salget af en kapitalinteresse anses for at være gennemført, når NLB har indgået en bindende aftale om salg af de respektive interesser med en eller flere købere, som er uafhængige af og ikke har forbindelse til NLB.
               
            
                  (3.3)
               
               
                  Hvis NLB ikke når sit aktivreduktionsmål for 2015, skal der omgående træffes korrigerende foranstaltninger, som meddeles Kommissionen.
               
            
                  (3.4)
               
               
                  Hvis NLB ikke når sit aktivreduktionsmål for 2016, skal NLB d.d. give afhændelsesadministratoren (som udpeges i henhold til punkt 19) eksklusivt mandat til inden […] at sælge ovennævnte kapitalinteresser eller den resterende del deraf.
               
            
                  (3.5)
               
               
                  Under alle omstændigheder skal kapitalinteresserne sælges på en måde, der er i overensstemmelse med tilsagnene.
               
            
                  (4)
               
               
                  
                     (afhændelse af datterselskaber uden for bankens kerneområde) NLB d.d. har også kapitalinteresser i følgende datterselskaber, der er aktive uden for bankens kerneområde:
                  
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        Pr. 31. december 2012 havde disse kapitalinteresser en samlet aktivværdi på [950-1 000] mio. EUR.
               
            
                  (4.1)
               
               
                  Ovenstående kapitalinteresser afhændes (dvs. sælges, likvideres eller afvikles), eller indstilles til afhændelse, således at deres aktivværdi pr. 31. december 2015 er reduceret med mindst [40-50] % (dvs. mindst [550-600] mio. EUR) og pr. 31. december 2016 med mindst [80-90] % (dvs. mindst [150-200] mio. EUR).
               
            
                  (4.2)
               
               
                  Afhændelsen af en kapitalinteresse anses for at være gennemført, når den pågældende virksomhed er blevet likvideret eller afviklet, eller når NLB d.d. har indgået en bindende aftale om salg af den pågældende interesse med en eller flere købere, som er uafhængige af og ikke har forbindelse til NLB.
               
            
                  (4.3)
               
               
                  De virksomheder, som ikke er blevet afhændet inden for ovennævnte frist, f.eks. på grund af verserende retssager eller tvister med andre aktionærer, vil få indstillet deres kommercielle aktivitet i overensstemmelse med varigheden og arten af den underliggende virksomhed. Der må ikke gennemføres nye forretninger (undtagen tvungne forlængelser af eksisterende engagementer). I sådanne tilfælde anses den pågældende afhændelse for at være gennemført, enten når de samlede aktiver af en kapitalinteresse er reduceret til 10 % af dens samlede aktiver pr. 31. december 2012, eller når den lovbestemte formelle likvidationsprocedure er indledt, eller når kapitalkravene til de berørte virksomheder ikke samlet overstiger 5 mio. EUR på konsolideret plan.
               
            
                  (4.4)
               
               
                  Hvis NLB ikke når sit aktivreduktionsmål for 2015, skal der omgående træffes korrigerende foranstaltninger, som meddeles Kommissionen.
               
            
                  (4.5)
               
               
                  Hvis NLB ikke når sit aktivreduktionsmål for 2016, skal NLB d.d. give afhændelsesadministratoren (som udpeges i henhold til punkt 19) eksklusivt mandat til inden […] at sælge ovennævnte kapitalinteresser (eller den resterende del deraf) til en eller flere købere, der opfylder kriterierne i punkt 4.2 ovenfor.
               
            
                  (4.6)
               
               
                  Under alle omstændigheder skal kapitalinteresserne afhændes på en måde, der er i overensstemmelse med tilsagnene.
               
            
                  (5)
               
               
                  
                     (salg af interesser i joint ventures) NLB d.d. skal sælge alle sine interesser joint ventures i følgende virksomheder inden […]:
                  
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
            
                  (5.1)
               
               
                  Salget af ovennævnte interesser i joint ventures anses for gennemført, når: i) NLB har indgået en bindende aftale for de pågældende interesser med en eller flere købere, som er uafhængige af og ikke er forbundet med NLB, ii) ejerskabet af joint venturen er nedbragt til […] %.
               
            
                  (5.2)
               
               
                  Hvis NLB ikke har indgået bindende aftaler om salg for hver af ovenstående interesser i joint ventures eller reduceret sit ejerskab til […] % inden […], skal NLB d.d. give afhændelsesadministratoren (som udpeges i henhold til punkt 19) eksklusivt mandat til inden […] at sælge ovennævnte interesser (eller den resterende del deraf) til en eller flere købere, der opfylder kriterierne i punkt 5.1 ovenfor.
               
            
                  (5.3)
               
               
                  Under alle omstændigheder skal kapitalinteresserne sælges på en måde, der er i overensstemmelse med tilsagnene.
               
            
                  (6)
               
               
                  
                     (salg af kapitalinteresser i banker) NLB d.d. skal sælge sine kapitalinteresser i […] inden […]. Salget af en kapitalinteresse anses for gennemført når NLB d.d. har indgået en bindende aftale om salg af den pågældende kapitalinteresse med en eller flere købere, der opfylder følgende kriterier: i) er uafhængig og ikke er forbundet med NLB, ii) har de økonomiske ressourcer, den dokumenterede ekspertise og incitamenter til at bevare og udvikle den afhændede virksomhed som en rentabel og aktiv konkurrent, iii) ikke skaber konkurrenceproblemer eller medfører en risiko for en forsinkelse i opfyldelsen af tilsagnene, og skal især med rimelighed kunne antages at indhente alle de nødvendige godkendelser fra de relevante tilsynsmyndigheder til opkøb af den afhændede virksomhed. Hvis NLB ikke har indgået en bindende aftale om salg af disse interesser i […] inden […], skal NLB d.d. give afhændelsesadministratoren (som udpeges i henhold til punkt 19) eksklusivt mandat til inden […] at sælge disse kapitalinteresser (eller den resterende del heraf) til en eller flere købere, som opfylder ovennævnte kriterier, uden at der er fastsat en mindstepris.
               
            
                  (6.1)
               
               
                  NLB vil desuden senest […] afhænde alle sine aktier i […]. Hvis NLB d.d.'s kapitalinteresser i […] ikke er fuldt afhændet inden […], vil NLB d.d. på eget initiativ foreslå, fuldt ud støtte, stemme for og gennemføre enhver foranstaltning, beslutning eller aktionærbeslutning, som er nødvendig for at indstille […] til afvikling fra […], indtil låneporteføljen er udryddet (højst 3 år). Under alle omstændigheder vil NLB d.d. på eget initiativ foreslå, fuldt ud støtte, stemme for og gennemføre enhver foranstaltning, beslutning eller aktionærbeslutning, som er nødvendig for at forhindre […] i at udstede nye lån inden […].
               
            
                  (7)
               
               
                  
                     (nedbringelse af kreditvirksomhed og lukning af […]) NLB d.d. vil nedbringe sin tilstedeværelse på markedet på følgende vis:
                  
                              a)
                           
                           
                              lukning af […] inden […]
                           
                        
                              b)
                           
                           
                              nedbringelse af kreditvirksomheden i Slovenien med:
                              
                                          b.1)
                                       
                                       
                                          finansielle kapitalinteresser (SIC-koder 64.200, 64.300, 64.920, 64.990, 70.100, 70.200, 70.220 (1)). De risikovægtede aktiver i porteføljen, der beløber sig til [500-550] mio. EUR pr. 31. december 2012. NLB d.d. vil sørge for at nedbringe de risikovægtede aktiver i sin portefølje i overensstemmelse med følgende tidsplan:
                                          
                                                      Slut 2013
                                                   
                                                   
                                                      Slut 2014
                                                   
                                                   
                                                      Slut 2015
                                                   
                                                   
                                                      Slut 2016
                                                   
                                                   
                                                      Medio 2017
                                                   
                                                   
                                                      Slut 2017
                                                   
                                                
                                                      (…)
                                                   
                                                   
                                                      (…)
                                                   
                                                   
                                                      (…)
                                                   
                                                   
                                                      (…)
                                                   
                                                   
                                                      (…)
                                                   
                                                   
                                                      (…)
                                                   
                                                
                                    
                                          b.2)
                                       
                                       
                                          erhvervskunder i transportsektoren med en eksponering på over 1 mio. EUR (SIC-koder 49.392, 49.410, 50.200, 51.100, 52.290 (2)). De risikovægtede aktiver i porteføljen, der beløber sig til [100-150] mio. EUR pr. 31. december 2012. NLB d.d. vil sørge for at nedbringe de risikovægtede aktiver i sin portefølje i overensstemmelse med følgende tidsplan:
                                          
                                                      Slut 2013
                                                   
                                                   
                                                      Slut 2014
                                                   
                                                   
                                                      Slut 2015
                                                   
                                                   
                                                      Slut 2016
                                                   
                                                   
                                                      Medio 2017
                                                   
                                                   
                                                      Slut 2017
                                                   
                                                
                                                      (…)
                                                   
                                                   
                                                      (…)
                                                   
                                                   
                                                      (…)
                                                   
                                                   
                                                      (…)
                                                   
                                                   
                                                      (…)
                                                   
                                                   
                                                      (…)
                                                   
                                                
                                    
                                          b.3)
                                       
                                       
                                          erhvervskunder i bygge- og anlægssektoren med en eksponering på over 5 mio. EUR (SIC-koder 41.100, 41.200, 42.110, 42.220, 68.100 (3)). De risikovægtede aktiver i porteføljen, der beløber sig til [900-950] mio. EUR pr. 31. december 2012. NLB d.d. vil sørge for at nedbringe de risikovægtede aktiver i sin portefølje i overensstemmelse med følgende tidsplan:
                                          
                                                      Slut 2013
                                                   
                                                   
                                                      Slut 2014
                                                   
                                                   
                                                      Slut 2015
                                                   
                                                   
                                                      Slut 2016
                                                   
                                                   
                                                      Medio 2017
                                                   
                                                   
                                                      Slut 2017
                                                   
                                                
                                                      (…)
                                                   
                                                   
                                                      (…)
                                                   
                                                   
                                                      (…)
                                                   
                                                   
                                                      (…)
                                                   
                                                   
                                                      (…)
                                                   
                                                   
                                                      (…)
                                                   
                                                
                                    
                        
            
                  (7.1)
               
               
                  Hvis der ved opfyldelsen af målene for nedbringelse af de risikovægtede aktiver i enhver af de tre sektorer afviges med mere end [10-20] %, skal NLB d.d. afholde sig fra at indlede nye kreditaktiviteter i Slovenien i den pågældende sektor, indtil det tilsvarende mål for nedbringelse af de risikovægtede aktiver er nået. Derudover skal NLB omgående indgive en nødplan til Kommissionen, som viser, at banken er i stand til at nå sit mål for nedbringelse af de risikovægtede aktiver inden den 31. december 2017.
               
            
                  (8)
               
               
                  
                     (forretning med udenlandske kunder) NLB d.d. skal afholde sig fra at indlede sig på nye kreditaktiviteter med erhvervskunder beliggende uden for Slovenien, som ikke er en del af de koncerner, der har hovedsæde, eller der er den endelige støttemodtager, i Slovenien. NLB d.d. vil begrænse sine aktiviteter med sådanne kunder til velordnet gennemførelse og forvaltning af aftaler om kreditgivning. Af klarhedshensyn er handels- og eksportfinansiering til slovenske virksomheder i forbindelse med andre lande samt likviditetstransaktioner med udenlandske banker ikke omfattet af denne begrænsning.
               
            
                  (9)
               
               
                  
                     (selskabsledelse) Slovenien har forpligtet sig til at indføre en moderne ledelsesstruktur i overensstemmelse med EU's kapitalkravsdirektiv og den slovenske lovgivning. De nødvendige ændringer af NLB d.d.'s vedtægter og interne regler i den forbindelse skal være foretaget senest tre måneder efter, at Kommissionen har vedtaget afgørelsen om NLB's omstruktureringsplan. Der er især tale om følgende:
               
            
                  (9.1)
               
               
                  Slovenien har forpligtet sig til at overholde:
                  
                              a)
                           
                           
                              bestemmelserne om selskabsledelse i punkt 9.2 til 9.9
                           
                        
                              b)
                           
                           
                              de rammer og den funktionsadskillelse, der gælder for aktionærerne, ledelsen og bestyrelsen i finansielle institutioner, jf. den slovenske bank- og selskabslovgivning og tilsynsbestemmelser og
                           
                        
                              c)
                           
                           
                              Kommissionens vejledning om selskabsledelse og rammerne for relationer for banker, som staten har andel i.
                           
                        
            
                  (9.2)
               
               
                  NLB d.d.'s ledelse vil have eneret til og eneansvar for NLB's daglige drift, uafhængigt og udelukkende ud fra bankens interesser. Hverken bestyrelsen eller generalforsamlingen eller eventuelle repræsentanter for aktionærer må give ledelsen instrukser om eller gribe ind i den daglige drift af banken.
               
            
                  (9.3)
               
               
                  Med undtagelse af bestyrelsens kontrol og overvågning må ingen andre selskabsorganer eller selskabsenheder udstede instrukser til ledelsen. Navnlig skal enhver aktionær eller staten afholde sig fra at udstede direkte eller indirekte instrukser til ledelsen. Dette gælder også for generalforsamlingen, hvis beslutningskompetence er begrænset til de områder, der er fastsat i loven eller vedtægterne. Enkeltpersoner, der benytter deres indflydelse på en virksomhed til at tilskynde medlemmerne af ledelsen til at handle på en måde, der skader virksomheden eller dens aktionærer, skal godtgøre selskabet for den deraf følgende skade.
               
            
                  (9.4)
               
               
                  Relationerne mellem banken og dens aktionærer, især den slovenske stat, skal være baseret på armslængdeprincippet.
               
            
                  (9.5)
               
               
                  Alle bestyrelsesmedlemmer skal undersøges med hensyn til deres egnethed og hæderlighed, dvs. at de skal være vederhæftige og have de nødvendige faglige kvalifikationer til at forvalte og tage korrekt stilling til NLB's virksomhed. Slovenien må ikke gribe ind i udpegelsen af bestyrelsesmedlemmer og direktører på anden vis end ved at udpege kandidater og gennem udøvelsen af sine rettigheder som aktionær efter almindelig slovensk selskabsret.
               
            
                  (9.6)
               
               
                  To tredjedele af sæderne og stemmerettighederne i bestyrelsen og bestyrelsesudvalgene skal besættes af uafhængige eksperter, dvs. personer, der hverken på nuværende tidspunkt eller 24 måneder inden deres udnævnelse har været ansat af den slovenske regering, og som ikke på nuværende tidspunkt eller 24 måneder før deres udnævnelse har besat en ledende stilling i et slovensk politisk parti.
               
            
                  (9.7)
               
               
                  NLB skal oprette en effektiv, uafhængig og objektiv intern revisionsfunktion. Revisionsenheden vil udelukkende rapportere og stå til ansvar over for ledelsen og bestyrelsens revisionsudvalg, hvor mindst ét medlem inden for de seneste år skal have erhvervet relevant erfaring inden for finansielle anliggender. Revisionsenhedens resultater og anbefalinger skal desuden gives den fornødne opmærksomhed og skal drøftes i revisionsudvalget/ledelsen, hvorefter der udarbejdes en handlingsplan for at rette op på de identificerede problemer. En eventuel beslutning om ikke at handle ud fra revisionsenhedens konklusioner skal være veldokumenteret og, på anmodning herom, rapporteres til den tilsynsførende administrator.
               
            
                  (9.8)
               
               
                  NLB vil føre en forsigtig og sund forretningspolitik med fokus på bæredygtighed under gennemførelsen af de planlagte foranstaltninger. NLB vil endvidere gennemgå sine interne bonusordninger og sin aflønningspolitik og tage skridt til at sørge for, at de ikke tilskynder til uforholdsmæssig risikotagning og til at sikre, at de er rettet mod bæredygtige og langsigtede mål og er gennemsigtige. Ved aflønningen af bankens bestyrelsesmedlemmer og ledende medarbejdere skal der navnlig tages højde for den pågældende persons bidrag til bankens økonomiske position og nødvendigheden af et markedsorienteret lønniveau, således at banken er i stand til at ansætte egnede kandidater, der kan opnå en bæredygtig forretningsmæssig udvikling. NLB's aflønningspolitik og -praksis skal være i overensstemmelse med Den Europæiske Banktilsynsmyndigheds retningslinjer for aflønningspolitikker og praksisser af 10. december 2010. Den variable årlige aflønning vil være begrænset som følger:
                  
                              a)
                           
                           
                              ledelse: fem månedslønninger
                           
                        
                              b)
                           
                           
                              medarbejdere med særlige opgaver (4) i frontoffice-funktioner: fem månedslønninger
                           
                        
                              c)
                           
                           
                              medarbejdere med særlige opgaver i andre funktioner: tre månedslønninger.
                           
                        Udbetalingen af mindst 50 % af den variable løn udskydes over en periode på tre år.
               
            
                  (9.9)
               
               
                  Uanset tilsagnene i punkt 9.8 ovenfor vil den samlede aflønning til bestyrelsesmedlemmer og medarbejdere med særlige opgaver under alle omstændigheder under hele omstruktureringsperioden være begrænset til et passende niveau. Den samlede aflønning af disse personer vil ikke komme op over 15 gange gennemsnitslønnen i Slovenien eller 10 gange gennemsnitslønnen i NLB d.d.. Ovennævnte begrænsninger vil fortsat gælde frem til slutningen af omstruktureringsperioden.
               
            
                  (9.9.1)
               
               
                  NLB kan tilpasse ovennævnte maksimale grænse for den årlige aflønning i overensstemmelse med inflationen i Slovenien, efter at have meddelt dette til den tilsynsførende administrator.
               
            
                  (9.9.2)
               
               
                  NLB skal, så vidt det er retligt muligt, aflønne medlemmerne af dens organer og udvalg, medarbejdere og væsentlige aktører i overensstemmelse med følgende principper:
                  
                              b.1)
                           
                           
                              den pågældendes bidrag til NLB's økonomiske position, navnlig med hensyn til tidligere forretningspolitik og risikostyring og
                           
                        
                              b.2)
                           
                           
                              nødvendigheden af en markedsorienteret løn, så banken kan ansætte særligt egnede personer, som kan opnå en bæredygtig vækst.
                           
                        
            
                  (9.10)
               
               
                  Slovenien skal sikre, at alle statsejede banker forbliver selvstændige økonomiske enheder, der kan træffe afgørelser uafhængigt, jf. EF-fusionsforordningen og meddelelsen om jurisdiktion. Slovenien skal navnlig sikre, at:
                  
                              a)
                           
                           
                              eventuelle fortrolige, forretningsmæssigt følsomme eller personlige oplysninger, som indgives til statsadministrationen, og som er angivet som sådan, behandles derefter og ikke udbredes til andre banker og virksomheder, som staten har interesser i
                           
                        
                              b)
                           
                           
                              regeringen forvalter og bevarer sine interesser i banken uafhængigt af forvaltningen af dens interesser i andre banker
                           
                        
                              c)
                           
                           
                              udøvelsen af statens rettigheder og forvaltningen af dens interesser i banker sker på et forretningsmæssigt grundlag og ikke forhindrer, begrænser, fordrejer eller væsentligt mindsker eller hæmmer en effektiv konkurrence. En eventuel afhændelse af statens aktier skal ske på gennemsigtig, åben og konkurrencepræget vis.
                           
                        
            
                  (10)
               
               
                  
                     (risikostyring og kreditgivningspolitik) NLB tager sine risikostyringsprocesser op til gennemgribende revision, og navnlig vil NLB d.d. og dens associerede virksomheder inden for kerneområderne (5):
               
            
                  (10.1)
               
               
                  prisfastsætte alle nye lån (som er en ny forretningsaftale, der ikke har forbindelse med eksisterende transaktioner) ved at anvende et passende internt redskab til prisfastsættelse (f.eks. »Kreditni Kalkulator«, som anvendes i øjeblikke, og kommende versioner heraf), eller, hvad angår eksponeringer på massemarkedet for private eller SMV (6), ved at anvende passende interne retningslinjer for prisfastsættelse. Prisfastsættelsen af nye lån anses for at være passende, hvis de nye lån bidrager til en egenkapitalforrentning før skat på mindst […] % i 2014, […] % i 2015, […] % i 2016 og […] % i 2017 på enten individuelle lån eller hvert kundeforhold. Beregningen af egenkapitalforrentningen på et kundeforhold kan omfatte renteindtægter, gebyrer samt andre kombinerede produkter, der sælges til samme kunde. Beregningen af egenkapitalforrentningen på et kundeforhold og prisfastsættelsen i henhold til et mindsteniveau af egenkapitalforrentning skal gennemføres inden den 30. juni 2014 på enkeltniveau og inden den 31. december 2014 for alle de associerede virksomheder inden for kerneområderne.
                  
                              a)
                           
                           
                              med henblik på denne beregning kan der tages hensyn til det volumenvægtede gennemsnit af alle lån til en enkelt kunde (siden datoen for vedtagelse af denne afgørelse), andre gebyrer eller banktransaktioner, der bidrager til det pågældende kundeforholds lønsomhed, så et nyt lån eventuelt medfører lavere indtægter, hvis det kompenseres gennem indtægter fra andre gebyrer eller banktransaktioner. Der skal udarbejdes en kreditanalyse for nye lån, der viser den beregnede egenkapitalforrentning før indgåelsen af aftalen enten på det enkelte lån eller andre eksponeringer over for den enkelte kunde, herunder gebyrer eller banktransaktioner. Med hensyn til transaktioner med privatkunder eller SMV kan egenkapitalforrentningen i kreditanalysen erstattes af en bekræftelse af, at transaktionen er i overensstemmelse med de interne retningslinjer for prisfastsættelse og en centraliseret demonstration af, at retningslinjerne for prisfastsættelse sikrer en egenkapitalforrentning på […] % i 2014, […] % i 2015, […] % i 2016 og […] % i 2017.
                           
                        
                              b)
                           
                           
                              Alle afvigelser fra de fastsatte priser, som medfører et lavere prisniveau, skal dokumenteres. Denne dokumentation skal indeholde en solid forretningsmæssig forklaring på afvigelsen og forelægges for den tilsynsførende administrator. Det samlede antal afvigelser må ikke overstige det fastsatte antal i punkt 10.6.
                           
                        
                              c)
                           
                           
                              Kreditaftaler, der ikke falder under denne prisfastsættelsespolitik: transaktioner med nærtstående parter (dvs. koncernmedlemmer og medarbejdere), omstruktureringer (af D-, E- og C-kunder, der er mere end 90 dage bagud med betalingerne) og alle pengemarkedstransaktioner.
                           
                        
            
                  (10.2)
               
               
                  tilpasse kreditvurderingsprocessen, således at der inden indgåelse af en låneaftale med en erhvervskunde foretages en regnskabsanalyse og en kreditvurdering, der i det mindste angiver parametre for gearing og resultater, f.eks. kapitalafkast, EBIT-rentedækning, gæld/EBITDA, gæld/(gæld+egenkapital) osv. Der skal årligt foretages en ny vurdering af alle kunder, som NLB d.d. har eksponeringer over for på mere end 1 mio. EUR.
               
            
                  (10.3)
               
               
                  dokumentere alle omstruktureringsbeslutninger, dvs. alle nye kreditaftaler med eksponeringer på over 10 000 EUR over for erhvervskunder, der har misligholdte lån, hvor denne dokumentation omfatter en sammenligning med andre alternativer, f.eks. anvendelse af sikkerhedsstillelse og opsigelse af engagementer, der viser, at den valgte løsning er bedst til at øge bankens nettonutidsværdi. Medmindre der kan opnås en egenkapitalforrentning på mindst […] %, skal banken træffe omstruktureringsbeslutningerne således, at den kan opsige sine engagementer i det mindste hver 12. måned. Hvor NLB d.d. ikke har eneretten til at acceptere, foreslå eller godkende omstruktureringsaftaler eller træffe omstruktureringsbeslutninger, skal den udøve sine rettigheder efter ovennævnte principper. Der vil regelmæssigt blive forelagt en liste over alle de seneste omstruktureringsbeslutninger for den tilsynsførende administrator (mindst hver 6. måned). Ved anmodning herom, skal al dokumentation vedrørende en omstruktureringsbeslutning forelægges for den tilsynsførende administrator.
               
            
                  (10.4)
               
               
                  sikre, at de medarbejdere, der godkender lån til SMV og erhvervskunder, har modtaget intern uddannelse inden den 30. juni 2014, så de er bekendt med kreditvurderingsprocessen og de fastsatte metoder til prissætning.
               
            
                  (10.5)
               
               
                  forbedre kundevurderingsprocessen, så den blive et fuldt internt ratingbaseret system, der er godkendt af den slovenske centralbank senest den 31. december 2014.
               
            
                  (10.6)
               
               
                  skulle den tilsynsførende administrator afsløre manglende overholdelse fra NLB's side af et af tilsagnene under dette punkt 10, skal NLB d.d. forelægge en plan til korrektion heraf for den tilsynsførende administrator, som angiver de foranstaltninger, banken har truffet og agter at træffe for at undgå overtrædelser i det efterfølgende kvartal. Planen indgives i god tid til den tilsynsførende administrator, så den pågældende kan rapportere om det i sin næste halvårlige rapport til Kommissionen. Hvis den korrigerende plan ikke medfører de forventede resultater og mål, vil NLB d.d. i en periode på tolv måneder — begyndende fra det kvartal, der efterfølger rapporteringen af den manglende overholdelse af tilsagnene — begrænse den nye lånevolumen pr. rapporteringsperiode til 66 % af den nye lånevolumen (7) for den rapporteringsperiode, hvor tilsagnet ikke blev overholdt. Dette gælder ikke for en enkelt overtrædelse af et tilsagn under punkt 10.1, 10.2 og 10.3, forudsat at en undersøgelse foretaget af den tilsynsførende administrator viser, at denne overtrædelse kan betragtes som en enkeltstående fejl eller forglemmelse, og at der ikke er tegn på, at den ikke påvirker mere end en samlet aftalevolumen pr. kunde på […] mio. EUR.
               
            
                  (11)
               
               
                  ([ikke-diskrimination) De slovenske statsejede selskaber må på ingen måde modtage en gunstigere behandling end ikke-statsejede selskaber (ikke-diskrimination). NLB d.d. skal gennem hele omstruktureringsperioden fremlægge en årlig rapport, der sammenligner de lånebetingelser, der finder anvendelse på statsejede selskaber og tilsvarende private selskaber.
               
            
                  (12)
               
               
                  
                     (adfærdsmæssige tilsagn) Slovenien har givet tilsagn om at indføre følgende adfærdsmæssige støtteforanstaltninger med henblik på NLB's omstrukturering:
               
            
                  (12.1)
               
               
                  
                     (forbud mod reklame og aggressiv handelspraksis) At indføre et forbud mod at reklamere med statsstøtten til NLB og statens ejerskab af NLB (eller andre konkurrencefordele, der måtte følge af støtten til NLB eller statens ejeskab af NLB) og at forhindre NLB i anvende aggressiv handelspraksis, som ikke kunne forfølges uden statsstøtte (reklameforbud).
               
            
                  (12.2)
               
               
                  
                     (kapitalforrentningsmekanisme og et forbud mod at betale udbytte) NLB vil på baggrund af de årsregnskaber, der er foretaget revision af, udbetale følgende beløb i form af udbytte til sine aktionærer:
                  
                              i)
                           
                           
                              I regnskabsårene 2015 og 2016: udlodde det laveste af følgende beløb i) 50 % af den positive forskel mellem NLB's kapital og den obligatoriske basiskapital, der kræves efter EU- og slovensk lovgivning (tier 1 og 2), plus en kapitalbuffer på 100 basispoint eller ii) nettoindtægterne i det pågældende år.
                           
                        
                              ii)
                           
                           
                              I regnskabsåret 2017: udlodde det laveste af følgende beløb i) 100 % af den positive forskel mellem NLB's kapital og den obligatoriske basiskapital, der kræves efter EU- og slovensk lovgivning (tier 1 og 2), plus en kapitalbuffer på 100 basispoint eller nettoindtægterne i det pågældende år.
                           
                        
            
                  (12.2.1)
               
               
                  Med forbehold af den slovenske centralbanks kompetencer som tilsynsmyndighed for NLB skal udbyttebetalingen, helt eller delvist, suspenderes, hvis det på baggrund af en begrundet anmodning fra NLB, som er godkendt af den tilsynsførende administrator, vurderes, at det kan skade bankens solvens i de efterfølgende år.
               
            
                  (12.2.2)
               
               
                  Der betales intet udbytte i regnskabsårene 2013 og 2014.
               
            
                  (12.2.3)
               
               
                  NLB d.d.'s datterselskaber er underlagt forbuddet mod at betale udbytte på samme måde, som angivet ovenfor for NLB d.d.. Uanset dette forbud kan selskaberne i NLB-koncernen udbetale udbytte til deres aktionærer, hvis NLB d.d. — enten direkte eller indirekte — er hovedaktionær og alle de øvrige aktionærer tilsammen ejer mindre end [10-20] % af aktierne og stemmerettighederne i det pågældende selskab.
               
            
                  (12.3)
               
               
                  
                     (forbud mod kuponrente) for at sikre at NLB i omstruktureringsperioden ikke foretager udbetalinger på kapitalinstrumenter, medmindre disse udbetalinger kommer af en juridisk forpligtelse, og ikke indfrir eller tilbagekøber disse instrumenter uden forudgående godkendelse fra Kommissionen. Der kan udbetales kuponrente på kapitalinstrumenter ejet af staten, medmindre det vil udløse udbetalinger til andre investorer, som ellers ikke ville være obligatoriske. Tilsagnet om, at der ikke vil blive udbetalt kuponrente i omstruktureringsperioden, gælder ikke for nyemitterede instrumenter (dvs. som er udstedt efter Kommissionens endelige godkendelse af omstruktureringsplanen), forudsat at udbetaling af kuponrente på sådanne nyemitterede instrumenter ikke afføder en juridisk forpligtelse til at udbetale kuponrente på NLB-obligationer, der allerede var udstedt på tidspunktet for Kommissionens afgørelse om omstrukturering (kuponforbud).
               
            
                  (12.4)
               
               
                  
                     (forbud mod overtagelse) for at sikre at NLB ikke overtager interesser i nogen virksomheder. Det omfatter både virksomheder, som har retlig status som virksomhed, og aktivporteføljer, som udgør en virksomhed.
                  a)   Undtagelser, der kræver forudgående godkendelse fra Kommissionen: Til trods for dette forbud kan NLB, efter godkendelse fra Kommissionen, overtage virksomheder, hvis det i ekstraordinære tilfælde er nødvendigt for at genoprette den finansielle stabilitet eller sikre en effektiv konkurrence (8)
                  
                  b)   Undtagelser, der ikke kræver forudgående godkendelse fra Kommissionen: NLB kan overtage aktier i virksomheder, forudsat at købsprisen er under 1,5 mio. EUR (0,01 % af NLB's samlede aktiver pr. december 2012) i hvert enkelttilfælde, og at de samlede købspriser for sådanne overtagelser over hele omstruktureringsperioden er under 3,75 mio. EUR (0,025 % af NLB's samlede aktiver pr. december 2012)
                  c)   Aktiviteter, der ikke er omfattet af forbuddet mod overtagelse: 1) Overtagelser som led i almindelige bankforretninger i forbindelse med forvaltning af eksisterende fordringer over for kriseramte virksomheder 2) Afhændelser og omstrukturering inden for NLB-koncernen, herunder at købe minoritetsaktionærer ud og KBC's køb af de resterende aktier i NLB Vita.
               
            
                  (13)
               
               
                  
                     (byrdefordeling) Slovenien har givet tilsagn om, at der skal foretages en fuld nedskrivning af egenkapitalen og den ansvarlige lånekapital, før der ydes nogen form for statsstøtte.
               
            
                  (14)
               
               
                  
                     (reduktion af statens aktiebeholdning og […]) Slovenien vil reducere sin aktiebeholdning i NLB d.d. til […] (»[…]«) inden […]. Hvis Slovenien ikke har indgået a) (en) bindende aftale(r) om salg af sin aktiebeholdning i NLB d.d. udover […] inden […], skal Slovenien og NLB d.d. give afhændelsesadministratoren (som er udpeget i henhold til punkt 19) eksklusivt mandat til at afhænde NLB d.d.'s interesser i følgende […] til en mindstepris på […] af den bogførte værdi:
                  
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        Salget foretages af afhændelsesadministratoren, som er udpeget i henhold til punkt 19.
               
            
                  (14.1)
               
               
                  Hvis Slovenien afhænder sin aktiebeholdning i NLB d.d. udover […] inden senest […], vil alle tilsagnene i dette dokument ikke længere gælde fra den 31. december 2016 og fremefter, med undtagelse af tilsagnet om at begrænse den samlede aflønning af bestyrelsesmedlemmer og medarbejdere med særlige opgaver til et passende niveau, jf. punkt (9.9), som gælder og skal overholdes frem til den 31. december 2017.
               
            
                  (15)
               
               
                  
                     (overførsel af aktiver til statens afviklingsselskab) Værdien af de aktiver, der overføres til afviklingsselskabet, vil være lig med eller lavere end deres reelle økonomiske værdi, som fastsættes af Kommissionens eksperter i overensstemmelse med statsstøttereglerne.
               
            
                  (16)
               
               
                  
                     (rekapitalisering af datterselskaber) Medmindre andet fremgår af gældende lovgivning:
                  
                              a)
                           
                           
                              Rekapitalisering af datterselskaber via kapitaltilførsler skal ske i) med et nedslag på 25 % i forhold til aktiekursen (efter justering af »udvandingseffekten«) umiddelbart før annoncering af kapitaltilførslen, eller ii) til den laveste af de kurser, hvortil andre aktionærer i NLB's datterselskaber bidrager til rekapitaliseringen, alt efter hvad der er lavest. »Udvandingseffekten« kan kvantificeres ved at bruge almindeligt anerkendte markedsmetoder (f.eks. den teoretiske kurs uden tegningsrettigheder (»TERP-kursen«)) For unoterede datterselskaber bestemmes aktiernes markedsværdi efter en egnet markedsbaseret værdiansættelsesmetode (herunder »peer group multiplikator« eller andre almindeligt anerkendte værdiansættelsesmetoder).
                           
                        
                              b)
                           
                           
                              Sker kapitaltilførslen i form af hybride instrumenter, skal de have en alternativ kuponrentemekanisme og en klausul om, at der ved konvertering af hybridkapitalen til egenkapital skal beregnes et nedslag på 25 % i forhold til TERP (på samme måde som ved indskud af egenkapital i a)).
                           
                        Klausulen i punkt (16) gælder kun i tilfælde, hvor de øvrige aktionærer i NLB d.d.'s datterselskaber ejer mere end [5-10] % og ikke deltager i kapitalforøgelsen eller tegningen af hybride instrumenter under de eksisterende aktieandele.
               
            
                  (17)
               
               
                  
                     (rapportering) Under hele omstruktureringsperioden skal Slovenien hvert halve år indsende en statusrapport til Kommissionen. Rapporten skal opsummere fremskridtene med gennemførelsen af omstruktureringsplanen og detaljerne vedrørende afhændelser af kapitalinteresser, likvidation af datterselskaber og reduktion af risikovægtede aktiver. Rapporten indsendes hver sjette måned senest den 30. november for det første halvår og senest den 31. maj for det andet halvår.
               
            
                  (18)
               
               
                  
                     (tilsynsførende administrator) Den fulde og korrekte gennemførelse af alle tilsagnene og forpligtelserne i dette bilag vil løbende blive nøje overvåget og kontrolleret af en tilstrækkeligt kvalificeret tilsynsførende administrator, som: i) er uafhængig af NLB og den slovenske regering ii) har de fornødne kvalifikationer til at opfylde sit mandat iii) hverken er genstand for eller risikerer at være genstand for en interessekonflikt.
               
            
                  (18.1)
               
               
                  Kommissionen har skønsbeføjelser til at godkende eller afvise den foreslåede administrator samt godkende det foreslåede mandat med de ændringer, den finder nødvendige for, at administratoren kan opfylde sine forpligtelser.
               
            
                  (18.2)
               
               
                  Administratoren/administratorerne vil påtage sig de angivne opgaver for at sikre opfyldelse af tilsagnene. Kommissionen kan give administratoren instrukser eller anvisninger for at sikre, at de betingelser og forpligtelser, der henvises til i afgørelsen og tilsagnene, opfyldes.
               
            
                  (18.3)
               
               
                  Slovenien (finansministeriet) giver tilsagn om, at NLB d.d. vil samarbejde med den tilsynsførende administrator og yde al den bistand, overdrage de beføjelser og rettigheder samt tilvejebringe de oplysninger, den pågældende med rimelighed kan anmode om og have behov for for at udføre sine opgaver og pligter.
               
            
                  (18.4)
               
               
                  NLB d.d. og de associerede virksomheder inden for kerneområdet vil indføre en intern proces til at forsyne den tilsynsførende administrator med alle de nødvendige oplysninger og den fornødne dokumentation, så den pågældende kan føre tilsyn med gennemførelsen af tilsagnene. NLB d.d. vil på den tilsynsførende administrators anmodning give den pågældende fuld og ubegrænset adgang til alle regnskaber, fortegnelser (herunder referater af bestyrelsesmøder), dokumenter, ledelse og andre medarbejdere, anlæg, lokationer og tekniske oplysninger, som er nødvendige for, at den pågældende kan udføre sine opgaver. NLB stiller et eller flere kontorer til rådighed for den tilsynsførende administrator i bankens hovedkontor og vil på administratorens anmodning være til rådighed ved møder.
               
            
                  (18.5)
               
               
                  For at den tilsynsførende administrator kan udføre sine opgaver og opfylde sine forpligtelser korrekt, skal den pågældende kunne deltage i NLB d.d.'s bestyrelsesmøder i overensstemmelse med den relevante lovgivning og kunne udspørge bestyrelsesmedlemmerne og ledelsen i forbindelse med overholdelsen af tilsagnene, og:
                  
                              a)
                           
                           
                              overvåge NLB's interne organisation i samarbejde med NLB's interne kontrolorganer. Administratoren har til dette formål beføjelse til at udspørge NLB d.d.'s bestyrelsesmedlemmer og medlemmerne i risikostyrings- og revisionsudvalgene. Administratoren vil på anmodning modtage alle rapporter fra de interne kontrolorganer. Den pågældende skal føre tilsyn med, at i) henstillinger fra permanente tilsynsførende eller periodiske kontrollører/revisorer vedrørende tilsagnene håndhæves, og af ii) handlingsplanerne gennemføres for at rette op på eventuelle mangler eller fejl i den interne kontrol.
                           
                        
                              b)
                           
                           
                              overvåge NLB d.d.'s og dens associerede virksomheder inden for kerneområdernes handelspraksis med fokus på kreditpolitikken og indlånspolitikken. Den tilsynsførende administrator kan udspørge medlemmerne af et ethvert relevant kreditudvalg, navnlig dem der har ansvar for i) kreditvurdering af kunder, ii) at yde lån til kunder, iii) forvaltning af misligholdte lån og omstrukturerede lån og iv) nedskrivning af misligholdte og omstrukturerede lån.
                           
                        
                              c)
                           
                           
                              overvåge NLB d.d.'s og dens associerede virksomheder inden for kerneområdernes politik for omstrukturering og nedskrivning af misligholdte lån og udspørge alle medlemmerne af de relevante udvalg med ansvar for omstrukturering og nedskrivning af misligholdte lån. NLB skal på den tilsynsførende administrators anmodning meddele den pågældende om alle risikorapporter, der indgives til bestyrelsen eller om alle analyser/undersøgelser, der indeholder vurderinger af NLB's krediteksponering. Administratoren skal gennemføre sin egen analyse på baggrund af ovennævnte rapporter, udspørgning og, hvis det er nødvendigt, undersøgelser af individuelle kreditdokumenter (med forbehold af rammerne for bankhemmeligheder). I den forbindelse skal den tilsynsførende administrator kunne udspørge de kreditanalytikere og medarbejdere inden for risikostyring, som har været indblandet i de enkelte sager, hvis det er relevant.
                           
                        
            
                  (19)
               
               
                  
                     (afhændelsesadministrator) Følgende bestemmelser gælder for udpegelsen af en afhændelsesadministrator:
                  
                              a)
                           
                           
                              Slovenien skal senest en måned inden fristen i punkt (12) indgive en liste over en eller flere personer, som landet indstiller til funktionen som afhændelsesadministrator, til Kommissionen til godkendelse
                           
                        
                              b)
                           
                           
                              afhændelsesadministratoren skal udpeges senest en uge efter Kommissionens godkendelse i overensstemmelse med det mandat, der er godkendt af Kommissionen
                           
                        
                              c)
                           
                           
                              Slovenien skal give afhændelsesadministratoren fuldmagt til:
                              
                                          i)
                                       
                                       
                                          at gennemføre frasalget af statens aktier i NLB (herunder de nødvendige beføjelser til at sikre en hensigtsmæssig udarbejdelse af alle de nødvendige dokumenter med henblik på frasalget) og
                                       
                                    
                                          ii)
                                       
                                       
                                          at træffe alle de foranstaltninger, som afhændelsesadministratoren finder nødvendige eller hensigtsmæssige, for at gennemføre dette frasalg, herunder at udpege rådgivere til at bistå med frasalget
                                       
                                    
                        
                              d)
                           
                           
                              NLB d.d. og dens associerede virksomheder skal samarbejde med afhændelsesadministratoren og yde den bistand og tilvejebringe de oplysninger, som den pågældende med rimelighed kan have behov for for at udføre sine opgaver, og
                           
                        
                              e)
                           
                           
                              afhændelsesadministratoren aflønnes af NLB d.d. på en måde, der ikke påvirker den pågældendes uafhængighed eller effektive udførelse af sine opgaver.
                           
                        
            
         (1)  Definitionen omfatter også de tilsvarende koder, der er angivet i et XX.X- og XX.XX-format (dvs. 64.200 omfatter også 64.2 og 64.20).
      
         (2)  Der gælder samme logik som for finansielle kapitalinteresser.
      
         (3)  Der gælder den samme logik som for finansielle kapitalinteresser og transportsektoren.
      
         (4)  Medarbejdere med særlige opgaver som defineret i bankens aflønningspolitik er andre end den øverste ledelse. i) Forretningsfunktion — medarbejdere i NLB d.d.'s frontoffice; personer, der har ansvaret for den umiddelbare risiko, dvs. direktører på andet ledelsesniveau, afdelingsledere for finansmarkederne, direktører for filialerne for privatkunder, direktører for store forretningscentre (store virksomheder, SMV); ii) Almindelige funktioner — direktører på andet og tredje ledelsesniveau; iii) Tilsynsfunktioner — direktører på andet og tredje ledelsesniveau, medarbejdere inden for den interne kontrolordning (intern revision mm.) og andre uafhængige kontrolfunktioner (risikostyring mm.), overordnet informationssikkerhedsansvarlig; iv) Andre medarbejdere med en årlig indkomst på over 100 000 EUR (brutto).
      
         (5)  NLB Razvojna banka, NLB Montenegrobanka, NLB Banka Tuzla, Tutunska banka, NLB Banka Priština og NLB Bank Beograd.
      
         (6)  Mellemstore virksomheder: virksomheder med en eksponering mellem 500 000 EUR til 10 mio. EUR på koncernniveau eller med indtægter på mellem 2,5 mio. EUR til 50 mio. EUR over to på hinanden følgende år. Små virksomheder: virksomheder med en eksponering på op til 500 000 EUR på koncernniveau eller med indtægter på op til 2,5 mio. EUR over to på hinanden følgende år.
      
         (7)  Ny lånevolumen pr. rapporteringsperiode betyder de lånebeløb, der indgås aftale om i en given rapporteringsperiode.
      
         (8)  Se betragtning 41 i meddelelsen fra Kommissionen om genoprettelse af rentabiliteten i finanssektoren under den nuværende krise og vurdering af omstruktureringsforanstaltninger på grundlag af statsstøttereglerne (EUT C 195 af 19.8.2009, s. 9).